qundao/data-zh-poetry huggingface dataset:
同諸公登秘閣
作者：劉攽
朝代：宋

複閣橫雲不易登，宮煙漠漠柳層層。
始知奇獸名天祿，遍見群書蠹羽陵。
此去杳冥無幾許，向來游集類多能。
秋風撩亂吹蓬鬢，老愧諸公話得朋。
同謝二兄弟游城南王氏園坐竹中水上
作者：劉攽
朝代：宋

昧旦從吏役，中昃既休閒。
慨然田野興，策馬從近關。
謝公雖朝裾，雅意存東山。
相期物外游，待我季孟間。
晴陽煦烟郊，藹藹春氣還。
南溪已浮冰，亂石聲潺潺。
意得境彌好，形勞心詎艱。
名園得暫息，奇樹多可攀。
去水貫林竹，脩篁夾澄灣。
波光龍蛇行，微風鳴佩環。
窄徑偶深入，交柯存勿刪。
並流一長嘯，照影清心顔。
勝事豈有盡，向此同蒯菅。
發興自我輩，忽如遠塵寰。
嚴城迫歸鞅，夕陽稍朱殷。
後游期不忘，秀卉春斕斑。
同都官遊左山晚歸泛舟城濠呈座客
作者：劉攽
朝代：宋

憶過西湖上虎丘，雪霜乘興偶來遊。
蒼崖古木見僧剎，落日微波迎畫舟。
從道前塵都妄想，亦逢清境爲淹留。
座中同是東南客，試說風煙似彼不。
同韓持國遊五嶽觀時原甫暨諸公先在因寄江鄰幾梅聖俞
作者：劉攽
朝代：宋

簡服車馬輕，出郭塵埃遠。
况茲偶同好，慵惰重推挽。
壽宮如屯雲，重門謹關鍵。
五城十二樓，瑶池芙蓉苑。
境深日遲永，天近春纖婉。
異花秀燁燁，弱柳垂宛宛。
初從鈞天遊，列帝皆龍衮。
俗骨已屢驚，凌虛翻自忖。
却逢桃源客，笑語何繾綣。
尚留樵叟棋，競勸胡麻飯。
金醴泛餘杯，芝英餌豐本。
平生此遊勝，餘恨相知晚。
重來恐已迷，盡興仍忘返。
群公謫神仙，吏隠亦肥遯。
尚平夙昔志，讀易明益損。
寧知五嶽期，不待越崖巘。
何當謝羈束，相與同息偃。
同韓持國飲城東俞氏園
作者：劉攽
朝代：宋

貧家常汲汲，一飲自難營。
不笑烹雞黍，因之同耦耕。
林花含秀色，谷鳥變新聲。
歸馬無庸疾，郊扉最近城。
向景亭
作者：劉攽
朝代：宋

四野川原多秀色，非因向著不能知。
置亭高爽時來望，自此風光更屬誰。
君子行
作者：劉攽
朝代：宋

君子貴自然，不爲時俗觀。
升車不廣欬，即席不變顔。
疾驅不駷轡，高張不急彈。
塵埃視流俗，中立何可干。
顔生處陋巷，求仁得所安。
簞食一瓢飲，孔聖推其賢。
吳國博未五十致仕歸蘄州
作者：劉攽
朝代：宋

名宦於身甚纆徽，白頭青紫莫言歸。
曼容自以微官去，蘧瑗應知過事非。
笛竹滿山經夏冷，江魚如玉向秋肥。
避喧不厭塵紛遠，何况孤城人迹稀。
吹臺
作者：劉攽
朝代：宋

梁王遊賞地，喬木空白雲。
無復歌吹響，况乃麋鹿羣。
梵剎擬化出，山河如綺分。
北望十二衢，佳氣正絪緼。
賢者而後樂，固如孟軻云。
感此多遠懷，因之濯塵紛。
聞君已先我，携手皆能文。
置酒臨滄流，披窗遡南薰。
由來登此臺，寂寞誰獨聞。
慷慨作歌詩，悵然哀古人。
千載豈不遼，忽如波沄沄。
適意正在飲，無爲惜酣醺。
呂舍人北使
作者：劉攽
朝代：宋

漢德舟車萬里通，赤心持節復平戎。
空同氣色連窮髮，當戶君臣聚引弓。
馬酒禦寒朝伴凍，貂裘衝雪晝禁風。
清蒲固有安邊畫，可待甘陳傅鄭功。
周橦兄弟得解寄王教授察推
作者：劉攽
朝代：宋

今秋鄉里薦賢書，年少周郎智有餘。
全得鳳毛增意氣，正聯鴻翼上空虛。
汝南月旦評無愧，諸老先生謝不如。
衰白慚居丈人行，長風猶欲助吹噓。
周節推移曹州
作者：劉攽
朝代：宋

珠履幕中客，行行亦倦游。
勞歌一長鋏，歷聘五諸侯。
捧檄爲親喜，問程輕旅愁。
遥憐在陳士，無友重悲秋。
和丘直講除字韵
作者：劉攽
朝代：宋

橫經童子一趨隅，擁篲門人爲掃除。
遲暮不知稽古力，正憐桑戶欲捐書。
和中秋對月
作者：劉攽
朝代：宋

星稀如有避，雲卷不辭勞。
露已深秋白，天應爲月高。
幽懷向誰盡，詩興更何逃。
勿負盈樽酒，須營千兔毫。
和前韵
作者：劉攽
朝代：宋

雪寒常怯月邊朝，乍起東風拂敝貂。
銀勝綵幡分節物，宿雲晨霧凝璇霄。
君爲特達千金璧，我是衰遲百尺條。
叩缶烏烏聊快耳，寧知報響得咸韶。
和原父同江鄰幾過浄土院觀古殿吳道子畫楊惠之塑像及顯僧傳當世貴人形骨仁僧鼓琴作
作者：劉攽
朝代：宋

真賞非俗嗜，雅游知勝緣。
百身化前佛，方丈納諸天。
工以智自表，名由高益傳。
吳生擅粉繪，楊氏妙鈞埏。
能事古未盡，希聲今亦然。
伻圖觀肖像，撫㢩置鳴絃。
理會均聞見，神交遺後先。
衣冠若對面，山水欲忘年。
子墨臺中妙，仙翁樹下賢。
新詩俱絕唱，塵土更餘妍。
和原甫同諸公飲郇公園
作者：劉攽
朝代：宋

車馬何籍籍，相從城南陌。
大第鏁名園，朱閎間素壁。
即事覽勝槩，撫舊嘆陳迹。
零落歸山丘，慨吒西州客。
春風幾時還，顧盼生顔色。
雜英綴初紅，宿荑吐新碧。
故池無還波，喬樹實自昔。
賞心及茲辰，緬想締構力。
十千置尊酒，玉斗雪霜白。
飲醉半歡哀，浩歌懷感激。
天地亦旅人，川谷故變易。
歡娛瞥過目，百年猶暫覿。
即令西馳暉，稍復向禺昃。
我輩不盡興，將爲後時惜。
和原甫謁武信殿·其一
作者：劉攽
朝代：宋

紫氣東迎太一峰，翠華飛御獵回中。
玄女授符開上策，河宗獻寶告成功。
和原甫謁武信殿·其二
作者：劉攽
朝代：宋

願借前籌敢决疑，斡回天地聳當時。
舊傳太尉條侯策，今見宣王六月詩。
和原甫鄆州樂郊詩
作者：劉攽
朝代：宋

人事有背嚮，勝遊不長絕。
聞公樂郊行，慷慨矜歲月。
東山翠屏秀，盧水寒玉直。
尚有昔來人，借問寧異昔。
蔆蕖亂幽芳，梧竹凝茂陰。
始知秋意高，詎厭徂歲深。
因宜付樂妨，大巧當不爲。
島魚皆自歡，賢者能勿違。
華堂庇深沉，皋壤極虛曠。
清池湛明輝，寒郊無近響。
公來會旌旆，公晏盛笳鼓。
魯酒若醍醐，齊謳艷巴楚。
采芹自胥樂，食葚懷好音。
因成池上篇，爲想思歸吟。
和孫宣德中秋不見月
作者：劉攽
朝代：宋

便有倚天劍，决雲殊細微。
清光自無蔽，絕境轉知稀。
露重蟬時落，風高雁已飛。
嫦娥苦幽獨，會載客槎歸。
和孫少述中秋·其一
作者：劉攽
朝代：宋

月出東山表，遥思澤國秋。
綠雲孤鏡上，透水大珠浮。
重露梧桐落，微寒蟋蟀愁。
我時携客飲，浮白最高樓。
和孫少述中秋·其二
作者：劉攽
朝代：宋

竟夕雲四斂，始知天意偏。
西風不勝冷，亭午更添圓。
老髮緣詩苦，秋懷得酒便。
君居江浦上，望我想依然。
和孫少述雪
作者：劉攽
朝代：宋

同雲晦天地，浩然自生明。
蕭條喬木風，斷續過雁聲。
袁公卧深巷，意得神亦清。
豈知長沙客，漂泊萬里行。
餓隠賤祿仕，乃見終古情。
和宋次道三館曬書
作者：劉攽
朝代：宋

天祿圖書一歲開，五雲遲日近蓬萊。
後生得見靈蘭策，貴客都傾內外臺。
不似羽陵殘蠹簡，正如金谷聚英材。
論詩老去無情思，况是陽春未易陪。
和張給事喜雨
作者：劉攽
朝代：宋

勿驚四野連宵雨，盡是諸山觸石雲。
雷響透空如欲墜，電光劃暗總成紋。
祝官陳信無虛語，梵宇凝香不斷薰。
帝力由來人莫識，始知延譽屬夫君。
和晁金部感秋
作者：劉攽
朝代：宋

秋來無悶亦無悲，世味年華老遍知。
黄葉暮蟬携杖處，斷霞鳴雁倚樓時。
淮陽汲守容多病，水部何郎最解詩。
咫尺音書那度歲，春風已復柳垂絲。
和李公擇題相國寺壞壁山水歌
作者：劉攽
朝代：宋

蒼山本自千萬丈，怪爾斷落盈尺中。
枯松挂崖正矯矯，白雲出谷方溶溶。
憶昨高秋十日雨，百川湧溢騰蛟龍。
丹青壞劫不可駐，金碧拂地俱成空。
人間流落萬餘一，掇拾補綴幾無從。
當時畫手合衆妙，得此誠是第一工。
松陰行人何草草，禿幘小蓋馬色驄。
長塗未竟不得息，嘯歌正爾來悲風。
巨靈擘華疏黄河，夸娥移山開漢東。
海波芥子互出沒，大雄遊戲神與通。
我今與君未嘗覺，指視壁畫將無同。
新詩飄飄脫俗格，得閒會復來從容。
和梅聖俞食鱠歌
作者：劉攽
朝代：宋

黄河赤鯉非龍材，欲化不化煩風雷。
隨波浮沉偷自得，網羅失身成暴腮。
火鬐錦鬣鱗雪霜，紅眼照耀珠夜光。
若無鯤鮞與蝦蚪，安見品格非尋常。
主人愛客不計錢，少婦縷鱠情可憐。
蜀薑吳橘正相益，炊菰絮羹還慊然。
燕人寸腴不足貴，專諸全䏑非珍味。
屬饜默懷一飯報，欲令主人千萬歲。
白玉換米桂作薪，主人家居長不貧。
賣魚一值任公子，厭鱠與遍長安人。
和楊十七傷蘇子美
作者：劉攽
朝代：宋

蘇君在朝素機警，氣排青雲力扛鼎。
鵷鴻遇風鄙巢栖，騏驥得塗嗤坎井。
千金置酒宴長夜，錦繡照爛絲篁靜。
明珠盈車謗隨起，白巾還家酒未醒。
翟公署門賓客改，魏牟去闕江湖永。
濯纓漁父唱滄浪，結廬陶令依人境。
時浮扁舟就什一，出從數騎非造請。
窮途詩語尤慨慷，暮年筆法加豪逞。
霜凋蘭蕙不待老，一世歡悲竟俄頃。
遺書猶缺茂陵求，卜宅乍許要離並。
生平相望不相接，凜凜氣概吾能省。
川流既逝安可回，駿骨雖買何由騁。
知君金石嘗定交，末路人琴俱不幸。
大招無復修門期，懷舊邈與山陽等。
和楊彥文嵩山詩
作者：劉攽
朝代：宋

楊侯作邑山水中，縣南百里維青嵩。
官閒身老詩筆健，樂與邱壑研豪雄。
是時新凉背炎夏，草木秀麗全天功。
重青疊碧百萬狀，有如耋老携兒童。
懸泉落崖瀉萬丈，震雷發地聲隆隆。
陰風巖洞忽悽愴，寒生六月如凝冬。
祠官祀典有常秩，掃除給復何其恭。
孕靈産異遠不極，面周負鄭人殊風。
生雲觸石始膚寸，倏忽澍雨成冥濛。
群山相望不足算，禮若小國來朝宗。
幽人羽客此獨往，深處時與神仙通。
念君吏職有章綬，池鴻籠鶴思長空。
暫留靈境寄心賞，仰止萬古希遐蹤。
梯高徑側目力短，涉歷庳下非穹崇。
山中居人亦富逸，翠竹寒松名素封。
願言携家事卜築，採薇飲水欣長終。
巖田種芝地高下，茅屋遡水溪西東。
君能挂冠共此約，何必綺季東園公。
和楊褒早春二首·其一
作者：劉攽
朝代：宋

雪色留寒風弄和，新陽淺淺故陰多。
池冰漸盡泉初潔，徑草猶微菊未莎。
歸雁聲音矜久客，晴雲意態似妖娥。
杖藜窮巷貧非憊，隠几衡門嘯也歌。
身外閒愁從撥棄，眼前詩景得遮羅。
亦知白髮非春事，老伴相尋奈我何。
和楊褒早春二首·其二
作者：劉攽
朝代：宋

少年意氣屬時和，春入青門樂事多。
試著青衫迎暖日，閒騎駿馬踏青莎。
御風直欲從仙子，奔月猶能及素娥。
雁鶩陂前來膾鯉，芙蓉園裏去聽歌。
舞狂相屬揮如意，醉起馳歸擲叵羅。
寄語子雲天祿閣，新書尚白竟如何。
和永叔春雪
作者：劉攽
朝代：宋

陬筒吹灰變冥朔，生氣萌泉天不覺。
凝陰忽升氣橫厲，重雲大同勢綿邈。
通衢漫漫走流沙，近甸稍稍堆喬岳。
焚爐姹女姿飛揚，匝野神奸誰彫琢。
刀圭不惜透牆隙，捷業俄然垂屋角。
戶斜尺劍未及收，窗缺連環如可握。
鮮粧宮女喜深印，紅手庠童鬥堅搦。
暝雞誤曉屢咿咿，饑雀衝人猶啄啄。
雖憐林篁有摧折，却喜隴苗就優渥。
貧廬敗褐憎破牖，富屋珍裘轉深幄。
使君高義仍泛愛，潁士多文方力學。
獵師得雋鮮棄薧，厨釀薦甘清間濁。
氣隨陽春破凝烈，巧奪鈞工畏名貌。
吾知郢人不復歌，古聲比今爲拙朴。
和江鄰幾梅聖俞同蔡學士觀宋家書畫
作者：劉攽
朝代：宋

中郎石經天下傳，江翁說詩當世賢。
南昌子真亦祿仕，讀書養性希神仙。
雄豪相遇古莫及，所至衣冠爭願焉。
貴公子孫誰是勝，廣平家書盈萬千。
當時交友皆父行，賈生論議欺老先。
開門迎客車結轍，而此三士相周旋。
牙籤插架塵土絕，寶軸出囊瑶玉聯。
前秦篆籀頗磨滅，中世粉墨仍新鮮。
咨嗟古人不可見，但覺能者心意專。
知音自昔貴一遇，千歲相望猶比肩。
况有清詩紀實事，豪壯入耳如哀絃。
鄙夫觀書識難字，古文愈野心謂然。
要當乘興過君所，刮膜一使頭風痊。
和牟公野館宿早朝
作者：劉攽
朝代：宋

夢回仙府豁中扃，未斷塵緣復戰兢。
交態出門逢楚越，俗情開口判淄澠。
夜長鳷鵲偏留月，歲盡天河亦有冰。
閶闔晨開車馬集，五雲深處望朝昇。
和王仲至錢塘
作者：劉攽
朝代：宋

胥山樓閣半空虛，春雨秋風興有餘。
溪女載花浮水艦，潮兒戴火棹雷車。
君尋故事應如夢，我得新詩欲信書。
正是霜天向摇落，拂衣猶自及鱸魚。
和王平甫韓幹畫馬行
作者：劉攽
朝代：宋

韓幹畫馬出曹霸，得名不在陳栩下。
詔令師栩辭不可，苑中萬馬師在我。
王侯讀書愛此言，由來能事須天然。
看圖作詩寄慷慨，錦文織字珠聯聯。
乘黄騕褭久埋沒，安西大宛路超忽。
丹青能令千萬年，不比燕人空市骨。
霜蹄踣鐵精權奇，耳截筒竹稍垂絲。
超然抉後三十尺，一日千里御者誰。
舐筆和鉛人所同，爾今獨成第一工。
神凝意會不可料，天駟降精來此中。
少陵作詩譏畫肉，惋惜驊騮氣凋縮。
未知良工嘗苦心，空使時人爭賤目。
九皋相馬觀天機，神雋不辨黄與驪。
君知畫手貴自我，何若相法非有師。
拙工俗子紛紛是，畏避權豪如畏死。
生棟濕塗多覆屋，巧書掣肘真難使。
吾知公詩正如此，丈夫特立嗟已矣。
和王待制湘東王故苑
作者：劉攽
朝代：宋

故園悲帝子，高興復清秋。
密竹娟娟靜，通波細細流。
干戈餘魯殿，池沼似滄洲。
魚鳥應無恨，山公肯醉遊。
和王絢道贈高七植竹
作者：劉攽
朝代：宋

人言植物中，唯竹類有德。
虛心道所存，外勁禮自飾。
風霜不改陰，一何金玉色。
丘澤無變根，還如古人直。
繁花豈無實，所待鵷鸞食。
卑枝亦可栖，不許鴟鳶息。
爲君裁管籥，於此諧金石。
爲君度短長，於此齊尋尺。
濟川倚巨檝，扶老杖輕策。
大厦莞簟安，射侯弓矢力。
乃知天材美，固待君子識。
飽聞崑崙秀，盛說瀟湘碧。
豈曰生不遷，念當厚封植。
惟君傲聲利，心遠地更僻。
擇交獨此君，開徑如三益。
清風共忘言，明月爲莫逆。
還當掃塵榻，會待遺名客。
和秘閣趙光祿學士臘月夜閣宿見寄
作者：劉攽
朝代：宋

秘宇聳嚴凝，名卿壽作朋。
臘殘琪樹雪，夜寂瑣窗燈。
交意嘗投漆，高談亟引繩。
正憐湖海別，况復歲華增。
詩勇堅無敵，材全問不能。
龍淵方出匣，持以喻韓稜。
和章都官洞庭詩
作者：劉攽
朝代：宋

閱水須閱秋水時，洞庭八月爲最宜。
百川湧溢注平曠，倒卷溟海翻天池。
瀟湘沅澧紺碧色，千里一片清瑠璃。
蜀江亦濁遠不雜，正若黄組縈鑑匜。
長風簸軒一何壯，雪浪成山相蹙移。
奔霆擊電恣轟磕，素車白馬交橫馳。
朱垠騁望更無地，翼軫落影光參差。
南極老人坐盤石，赤足皤鬢濯項頤。
修鱗巨鬣出萬族，窟穴鱣鮪泥蛟螭。
身軀長大竟無益，機械利器潛相隨。
但令漁師賈餘勇，冒突死地常安之。
巴蛇斷骨不自免，此曹幺麽何能辭。
秦皇屬車八十一，赭衣伐山豪不羈。
九疑不到二妃泣，聖賢失勢令人悲。
憶登洛陽值摇落，暮霞新月含風漪。
古今光景共一瞬，獨繞四壁觀題詩。
神官威巖鬢似戟，樓船持節森畫旗。
湘靈奔走伺顔色，鼓瑟獻巧招馮夷。
新篇秀句遠爲寄，清風白芷叢余思。
呼兒疊紙作報語，衰老撫事情孳孳。
和羅著作漁翁
作者：劉攽
朝代：宋

漁翁結網求魚子，得魚滿船心始喜。
豈知陂池水不深，但有鯤鮞少魴鯉。
漁翁結網安得疏，漁翁用力常有餘。
心疑他人得厚味，滿眼看來池無魚。
古來任公不如此，期年得魚雄浙水。
龍伯國人連六鰲，二山漂流不能止。
由來萬事不同調，說似漁翁翁必笑。
和蘇子瞻韵爲石蒼舒題
作者：劉攽
朝代：宋

長安材豪雄五都，五陵意氣誰能除。
作人不入游俠窟，寓興聊從草隸書。
崩崖壞山出衆寶，石刻鼎鑄周秦餘。
江東諸家擅逸氣，宜官鍾蔡幾不如。
騰龍翥鳳動光彩，淥池滉漾華芙蕖。
石生臨書得微妙，神凝意會下筆初。
濃纖巧緻若出一，老庖利刃投空虛。
人間流傳不得辨，錦囊玉軸爭貯儲。
以茲得名號醉墨，聊取勝事題精廬。
豈與西山少年輩，射獵狐兔夸里閭。
杜陵詩仙有祖風，筆灑雲霧揮瓊琚。
我今才薄厭數語，勉力和歌慚起予。
和裴庫部十二韵
作者：劉攽
朝代：宋

懷人存蔽芾，招隠賦窅窊。
賢傑多能事，音徽自不瑕。
偶然新樸斫，一笑爲歡呀。
夏屋已隆棟，清池非漚麻。
望賒隨朔雁，坐久至昏鴉。
好事逢諸彥，佳聲播四遐。
燕遊安以樂，詩語正而葩。
霜應豐山石，灰飛河內葭。
凉秋將落帽，斜漢挹浮槎。
老木圍岑寂，蒼苔積鬖髿。
瑶光天不遠，圭影日無差。
莫怪長吟苦，良金出汰沙。
和裴庫部諸家雪·侯家
作者：劉攽
朝代：宋

裘馬寒逾壯，歌鐘暝未閒。
排雲朝象闕，踏凍獵黄山。
上客珠裝履，妖姬玉綴鬟。
園林通夜賞，洞戶不須關。
和裴庫部諸家雪·山家
作者：劉攽
朝代：宋

雲暗峰疑斷，林長路稍迷。
庭隅時卧鹿，旁舍遠聽鷄。
隠几添樵火，應門倚杖藜。
兒童別村至，薄酒自提携。
和裴庫部諸家雪·樵家
作者：劉攽
朝代：宋

山木瓊瑶合，溪風虎豹哀。
舊林迷處所，破斧獨歸來。
世路深泥滓，生涯半死灰。
誰憐廊廟語，正復此遺材。
和裴庫部諸家雪·獵家
作者：劉攽
朝代：宋

寒事輕杯酒，晨裝急製衣。
狐麋尋去迹，鷹隼競橫飛。
沙路濃隨馬，風毛盛合圍。
興酣生鼻火，狂發會忘歸。
和裴庫部諸家雪·船家
作者：劉攽
朝代：宋

雲白連沙渚，風高雜浪花。
解帆依下雁，沽酒看棲鴉。
篷響投珠亂，門欹墮劍斜。
山陰路不遠，去問戴逵家。
和裴庫部諸家雪·酒家
作者：劉攽
朝代：宋

繚徑集瓶罌，江樓倚上層。
青帘吹淡墨，翠幕映飄燈。
勸客寒威壯，歌時歲事登。
十千賒可得，不恨價仍增。
和謝師厚鴇詩
作者：劉攽
朝代：宋

君爲田鴇吟，哀彼田鴇艱。
無舌以自鳴，銜恨安所宣。
我徵古人詩，得之唐國篇。
苞栩何足哀，悲在不得言。
君看鶗鴂鳴，衆芳爲不蕃。
黔雷詎有知，奮此亦已偏。
萬生詎可窮，孰能厭多聞。
頗識鳥獸名，從子求諸田。
和賈舍人春祠太一壇二首·其一
作者：劉攽
朝代：宋

使節春祠太一壇，漢庭儒雅貴兒寬。
星河回轉開閶闔，樓觀參差起廣寒。
月射金盤霜更白，風來宮樹雪猶殘。
清詩不減高唐頌，萬玉鏘鳴雜珮珊。
和賈舍人春祠太一壇二首·其二
作者：劉攽
朝代：宋

五城金碧盡樓居，西望屯雲藹太虛。
瑞氣長存春不覺，美光相屬夜如初。
歸承宣室雍容問，密受神君策畫書。
力士傳車空杳邈，真遊本自接儲胥。
和通判裴庫部城樓雪後
作者：劉攽
朝代：宋

數刻又移半日閒，倚樓朝雪正怡顔。
委蛇原色蒼龍甲，宛轉城陰玉带環。
曾是茵憑偕出處，聊於木雁得中間。
傷春一振曹風陋，不羨淮南大小山。
和陳五祠九宮致齋
作者：劉攽
朝代：宋

帝家三正付惟清，岑寂容臺最古廳。
長日齋居空旦旦，幾年華髮欲星星。
霜風洒葉都成赤，籬菊疏花雜間青。
多少舊溪招隠興，暫因釐事繞林坰。
和陸子履魚膠亦名阿膠可以羽箭又宜婦人貼花鈿
作者：劉攽
朝代：宋

漢家金繒撫絕域，遠夷畏威亦懷德。
南琛北珍不自惜，譯官賈人多未識。
此膠出從遼水魚，居人釣魚取專車。
秋風時節候可折，白羽鋪綴隨呵噓。
赤車使者來穹廬，並鞶玉玦通函書。
黄河之清那可竢，美人紅袖應時須。
丈夫辛勤萬里外，少婦深閨苦凝待。
京兆眉憮傳長安，翠鈿彩飾令人愛。
鳳凰得髓麟取角，將來續弦弦不覺。
更嗟珍物空傳名，欲倩張騫問方朔。
和黄節推陪王守泛舟
作者：劉攽
朝代：宋

清池堪百畝，珍木多十圍。
灌泉昔未盈，移樹今更肥。
境豁自心匠，宴游及韶輝。
居然坐高齋，不減臨郊扉。
青旗貰凍酒，春服成單衣。
游人半童叟，好鳥偕鳴飛。
彤襜照銀章，賓從相因依。
置觴面高軒，密坐羅芳菲。
清笳急鳴鼓，紅粧耀遲暉。
澄潭止可鑑，畫檝相與揮。
曳裾載筆簡，自顧才也微。
之子傾蓋賢，賞心諒云稀。
長歌善必賡，舊令繁勿違。
徒令夕陽暝，不醉終無歸。
咏列子
作者：劉攽
朝代：宋

禦寇卧鄭都，子陽歸之粟。
固辭得無受，妻子怨窘束。
君非自知我，人事故反覆。
俛仰未及終，類傌首邦族。
始知至人心，避榮乃避辱。
如何當路子，擾擾事干祿。
咏史·其一
作者：劉攽
朝代：宋

原嘗四公子，養徒各三千。
金玉棄如沙，快意當目前。
好士要盡心，安知悉英賢。
雖非霸王資，豪氣故翩翩。
生爲戰國雄，死亦名千年。
晉重未反國，曹鄭方接連。
靳惜糞土間，不能捐一錢。
宗社幾不食，惡名高屬天。
山樞刺昭公，死矣悲宛然。
如何萬乘邦，徒爲人所憐。
咏史·其二
作者：劉攽
朝代：宋

秦兵謀大梁，决河灌夷門。
百萬皆爲魚，閭里無一存。
不用無忌謀，人人皆有言。
天方縱秦毒，蕩滌乾與坤。
雖得阿衡佐，誰能救崩奔。
政先趣嬴禍，指鹿遂亡秦。
翟義爲漢謀，攝省因即真。
爲忠豈不難，殺身亦已仁。
天道良悠悠，成敗難重陳。
不見商山翁，采芝樂全真。
羽翼安儲皇，天子不得臣。
咏旗
作者：劉攽
朝代：宋

玉關歸馬候全師，虎落無塵指列旗。
壯士歡聲歌杕杜，降人破膽望槍纍。
禹功遠近逾千歲，漢德并容過二儀。
青海遠通青塚地，白羊斜界白狼夷。
咏雪
作者：劉攽
朝代：宋

北風吹朔雪，楚塞亦凝寒。
天地浮雲滿，江湖行路難。
醉宜乘馬出，高愛倚樓看。
會是豐年候，居人意似寬。
咏雪
作者：劉攽
朝代：宋

朔雪三冬暮，同雲萬里間。
昊天還質素，長路失幽艱。
舞急低仍舉，吹多去復還。
增高元稍稍，投隙故閒閒。
積鹵輸鹽浦，飄沙聚玉關。
怒濤狂振海，疊巘坐移山。
喜厚猶多積，憎繁詎得刪。
旗旛高卷野，塵壒密通闤。
點綴林芳亂，裝褫石蘚斑。
戶斜遺尺劍，窗缺置連環。
圭璧衣裳會，閭閻米粟頒。
折篁終不屈，喬樹頓堪攀。
紈潔裁歌扇，珈明聳髻鬟。
運籌思巧歷，語異叱神奸。
凍筆無由捉，强弓不易彎。
雁號隨雀瞀，龍蟄並魚鰥。
坎辟威權厲，陽芽勢力孱。
晦冥愁運促，溫燠愴時慳。
畛域通三壤，塗泥洎百蠻。
暝鷄矜喔喔，宵犬事籋籋。
踠足傷騏驥，迷群失鷺鷳。
製書思籀頡，議巧謝倕般。
蚊翼騰空曲，芝英擢野菅。
藩籬容月魄，軒陛絕人寰。
感物徒酸鼻，明心肯汗顔。
露肌寒得胗，直指凍成袴。
檐罅風號勁，爐灰火逗殷。
獵狂懷塞漠，漁樂記江灣。
飲乏枯瓢棄，磨稀古鐵頑。
莫欺東郭履，不愧半通綸。
哭吳道粹學士
作者：劉攽
朝代：宋

結束并州騎，雍容使者車。
乃心長象闕，稱旨得金魚。
熊鳥空遺術，龍蛇有讖書。
平生一笑樂，回首涕盈裾。
哭張隠直·其一
作者：劉攽
朝代：宋

結友兒童歲，對門兄弟辭。
存亡殊不意，晚暮可勝悲。
宰木歸吳遠，輀車出劍遲。
善人鮮百福，神理儻吾欺。
哭張隠直·其二
作者：劉攽
朝代：宋

二星占使者，九折見忠臣。
白髮猶强力，青雲早致身。
勞生真夢寐，過事悉埃塵。
已矣寢門淚，石交兼懿親。
哭王子直·其一
作者：劉攽
朝代：宋

積水忽變濁，聚星無復光。
風流都滅盡，天理竟冥茫。
過事皆陳迹，餘哀祇淚行。
遥憐轉麈柄，顧影夜燈旁。
哭王子直·其二
作者：劉攽
朝代：宋

衰老惜年歲，羈孤慕友生。
一哀誰爲慟，百志爾無成。
弓劍輕前敵，詩書足自名。
人皆期不朽，持此傲公卿。
唐參政挽詩·其一
作者：劉攽
朝代：宋

天奪悲楊綰，人亡愴魏公。
終疑仁者壽，尚想直臣風。
聽履餘榮在，牽裾舊事空。
惟應司隸姓，更使世知忠。
唐參政挽詩·其二
作者：劉攽
朝代：宋

倜儻先言路，經綸重鼎司。
武文兼二允，愛直見雙遺。
無復靈臺論，空傷薤露詩。
邢山向鄭國，千古意同悲。
喜王大自固陵歸
作者：劉攽
朝代：宋

日月疾過隙，生者猶行客。
念君於此中，復久事遠役。
歲暮山林閉，天寒雪霜積。
歸來道路勤，稍見車馬色。
田事未宜緩，春冰行解釋。
相從今其時，迨此役車息。
喜雨
作者：劉攽
朝代：宋

山雨來何暮，高天始震雷。
江聲翻灧澦，水氣逼昭回。
灑落芳年晚，空凉醉眼開。
蛟龍定神宅，蝸角更誰猜。
喜雨和任判官奉呈太守
作者：劉攽
朝代：宋

愆陽歷冬序，入春日光赤。
原野爲之焦，無復青青麥。
明廷卹農功，詔旨懷愍惻。
誰能共此憂，惟良二千石。
禱祠遍羣望，百神潛率職。
迅雷出深淵，密雲會將夕。
應龍不無神，女尠罪所極。
滂沲浹宇宙，變化纔瞬息。
矧茲顥穹意，豈獨垂沛澤。
嘗聽君平言，以茲消薄蝕。
周宣成陽事，往往在簡籍。
不聞二美具，介福逾萬億。
三農耒耜出，自此豐黍稷。
使君憑熊軒，勸耕駐阡陌。
上客歌吉祥，清文綴環璧。
我豈擊壤翁，不能知帝力。
斐然遂成章，聊用同悅懌。
嘉祐中與王丞相吳樞密韓端明王學士會飲騏驥池上去今將二十年王有感事詩見示次韵
作者：劉攽
朝代：宋

水色林光照舉觴，陂塘六月起秋凉。
壯年過事難重得，末路貧交故未忘。
注眼階星元近極，叱梟甿采不成王。
嚴徐未抵馮唐老，猶咏君詩意自卬。
嘉祐大行皇帝挽詩十首·其一
作者：劉攽
朝代：宋

七月期先遠，三泉異卜征。
悲憂同軌事，遏密兆人情。
晚出蒼龍駕，真遊白玉京。
稱天騰茂實，厚德始能名。
嘉祐大行皇帝挽詩十首·其一〇
作者：劉攽
朝代：宋

哀挽千人唱，崇岡萬歲居。
呼關想傳警，羨道法周廬。
晚日塗車靜，深山灌柏初。
谷神知有術，猶欲信前書。
嘉祐大行皇帝挽詩十首·其七
作者：劉攽
朝代：宋

陵闕儼因山，明中恍下天。
燃魚常照夜，耕象自成田。
鴻洞深投玉，莓苔密瘞錢。
涕流昭德舞，無復柏梁篇。
嘉祐大行皇帝挽詩十首·其三
作者：劉攽
朝代：宋

盛德終無逸，元功熟間然。
啟疆神禹績，著記帝虞年。
桑變旋觀海，弓遺杳望天。
霸陵無石槨，不改故山川。
嘉祐大行皇帝挽詩十首·其九
作者：劉攽
朝代：宋

車書共文軌，律度出聲身。
明白垂中典，優容禮直臣。
熊羆渭川叟，風雨越裳人。
更想攀髯士，猶知不犯鱗。
嘉祐大行皇帝挽詩十首·其二
作者：劉攽
朝代：宋

北發聲名遠，西城劍戟銷。
萬靈潛受記，百獸樂聞韶。
昧谷迷升日，璇霄失建杓。
仙遊那可問，賦諷已飄飄。
嘉祐大行皇帝挽詩十首·其五
作者：劉攽
朝代：宋

屬車全鹵簿，寶玉煥渠眉。
萬國瞻龍翣，三辰會素旗。
雪迷帝鄉望，風動海隅悲。
今日西巡守，仍非八月期。
嘉祐大行皇帝挽詩十首·其八
作者：劉攽
朝代：宋

帝車旋北斗，馳道繞青松。
銀海浮雙闕，虞淵頓六龍。
深思傾杞國，遺恨泣華封。
述作無憂事，靈臺與辟雍。
嘉祐大行皇帝挽詩十首·其六
作者：劉攽
朝代：宋

清光非可望，天道亦難聞。
策府開群玉，賡歌續慶雲。
一經皆賜復，九譯尚同文。
會盡南山竹，成書紀帝墳。
嘉祐大行皇帝挽詩十首·其四
作者：劉攽
朝代：宋

盡禮三神事，齋居五日朝。
綈衣仍澣濯，禁籞亦芻蕘。
汾水遊何往，華胥夢轉遥。
羹藜與環堵，無日不思堯。
嘉祐末予始爲學官同舍六人後二年間錢醇老爲秘閣校理楊之美出判潁州劉隠之姜至之麻仙夫李景真相次爲王宮教授曩游無復留者初秋夜直偶書寄楊之美
作者：劉攽
朝代：宋

夷路驅車勢易奔，青冥縱翼自孤騫。
求爲散木甘無用，正似靈光幸獨存。
汗簡老生躋璧府，曳裾賢傅遍王門。
子雲寂寞經同病，會待庭枝看有孫。
嘯臺
作者：劉攽
朝代：宋

高臺見百里，長嘯海風生。
爲問塵埃耳，能聞鸞鶴聲。
嘲晝眠
作者：劉攽
朝代：宋

利名苦厭茲多口，朝市那能盡信書。
一枕凉風雲滿目，民謠民訟不關渠。
回致仕董中允
作者：劉攽
朝代：宋

富貴致身良獨難，寄書空復走長安。
誰能東郭雙穿履，徑出都門一掛冠。
家事田廬隨几杖，君恩班序接鵷鸞。
顔生尚少時無用，長鋏因公慨屢彈。
國子監御書閣觀雨同張主簿
作者：劉攽
朝代：宋

閣外凉風得憑欄，陰晴相望一城間。
過雲快雨噴濃墨，收水長虹墮缺環。
斜直樓臺經灑濯，空無燕雀自飛還。
聖朝百吏都勤事，優借儒官到老閒。
在郡作
作者：劉攽
朝代：宋

朱門深沈十二戟，高槐蔽庭有佳色。
今時督府雄漢魏，魯國太山四千石。
讀書作文五十年，齒牙脫落頭半白。
平生心事竟何許，衮衮簿書爲報國。
吾衰不復夢周公，聞道家丘居在東。
垂老纔爲少司寇，殺一正卯那爲功。
詩書誤身既可信，却憶扛鼎之重瞳。
宰割山河一何壯，指麾天地如回風。
背關懷楚更齷齪，沐猴而冠塗遂窮。
區區諸老爲城守，頭臚曉入旌旗紅。
魯人之皋乃自昔，猶復絃歌一畝宮。
聖賢萬事盡有命，世人何用誇材雄。
府丞久吏掾史健，時雨霑足年穀豐。
深居閉閤不復出，曲肱甘寢日正中。
昔聞汲黯淮陽亦如此，乃不及舞文巧詆爲詐忠。
地震戲王深父
作者：劉攽
朝代：宋

員方肇開坼，積塊成坤輿。
漂浮大波不自止，幸有萬里之鼇魚。
抃首戴炎州，尾直崑崙墟。
億載不墜陷，始知力有餘。
揚鬐播四岳，鼓鬣摇五湖。
豈知古今士，竟以地震書。
自是世俗聞見拘，潢汙蛙黽相隨居。
我從龍伯借鈎餌，釣鼇惟子知非誣。
城上新亭
作者：劉攽
朝代：宋

野芳喬木共回環，步到西城五里間。
值有叢祠休足力，就爲幽境慰心顔。
鷗聲遠水連晴日，剎影高臺似淺山。
勝事本來容易集，可憐人自不能閒。
城南行
作者：劉攽
朝代：宋

八月江湖秋水高，大堤夜坼聲嘈嘈。
前村農家失幾戶，近郭扁舟屯百艘。
蛟龍蜿蜒水禽白，渡頭老翁須雇直。
城南百姓多爲魚，買魚欲烹輒悽惻。
城東觀魚
作者：劉攽
朝代：宋

東城水深色如黛，居人來過不知愛。
我浮扁舟轉城曲，蒼煙古樹寒相對。
忽如身在松江游，况有漁子前操舟。
霜天黯黯始下雁，雪浪杳杳頻驚鷗。
萬魚挂網同時急，赤鯉長大猶人立。
舊疑古潭有神物，倏見金鱗却騰入。
檝師獻功喜相顧，岸傍歡聲仍坌集。
主人置酒樂未央，艇子行䏑輕相及。
吳酸縷鱠白玉盤，四座相喻同加餐。
人生萬事豈有難，我能爲公成此歡，興極意移令我嘆。
落日藹藹沈雲端，岸草露白天風寒。
城濠泛舟同畢長官
作者：劉攽
朝代：宋

綠水環城十二里，茅茨带郭百餘家。
侵雲柳影不見日，過雨荷香全勝花。
幽事圍棋翻局勢，清歡煮雪試茶芽。
眼前景物自蕭散，何必青溪向若邪。
城西晚歸南山馬上口占
作者：劉攽
朝代：宋

塵土辜雙眼，驅馳損壯顔。
夕陽銜遠樹，馬首看南山。
應接都忘倦，神明自覺還。
無心非自强，最識白雲閒。
壁畫古槎歌
作者：劉攽
朝代：宋

南山大樹楓與樗，百年不到生理枯。
老枝錯落麋奮角，病根蟉結龍垂鬍。
風霜不知春不改，古苔懸蔓相縈带。
豈知高堂素壁上，畫圖能令觀者愛。
野夫晨興坐樹邊，偶說此槎來上天。
暫乘西風犯牛斗，却看東海成桑田。
夏夜月中
作者：劉攽
朝代：宋

靜夜收衆響，南軒卧虛寂。
繁星粲文具，初月懸星璧。
流螢急自照，露華重已滴。
鬼神頗虛無，觸事生慘戚。
兒童戲相驚，庭有玄冠客。
夜久待不來，微風動松柏。
夏夜露坐
作者：劉攽
朝代：宋

林卧霄露清，仰觀衆星暉。
上天垂光彩，樓觀何參差。
閣道絕銀漢，華蓋臨紫微。
凝神雲霓表，忽與汗漫期。
整衣閶闔門，濯足牛女磯。
酌酒援北斗，鼓箑招南箕。
極意謝囂煩，塵世良喧卑。
夏木聞禽
作者：劉攽
朝代：宋

愛此南軒木，親聞好鳥聲。
夏陰雙綠縟，幽韵獨凄清。
带霧知天曉，因風覺晚晴。
忘機是幽客，相見不相驚。
夏雨
作者：劉攽
朝代：宋

邑居苦囂塵，洒掃長不給。
蕭條一雨餘，草木遍青濕。
靜無浮埃生，清有凉風入。
愧慚天地功，人力那能及。
夕陽
作者：劉攽
朝代：宋

驟雨無多潤，殘陽不復遲。
陰凉庭樹老，點綴石苔滋。
鬥雀輕投地，懸蟲剩倚絲。
林櫻供口實，美味及童兒。
夕霧
作者：劉攽
朝代：宋

日落山氣改，汀洲寒霧生。
深沈轉墟落，迢遞失重城。
樹裏迷人語，沙頭見火明。
商帆宿何處，彷彿棹歌聲。
夜三首·其一
作者：劉攽
朝代：宋

積水浮南極，流沙聚客亭。
暝聞漁父曲，秋揖老人星。
初月霜華薄，孤山石黛青。
天高多影響，彷彿見湘靈。
夜三首·其三
作者：劉攽
朝代：宋

流雲卷殘雨，初月浄中宵。
秋色河漢白，凉風星斗摇。
暗螢猶奕奕，高樹獨蕭蕭。
客鬢非松柏，何時得後凋。
夜三首·其二
作者：劉攽
朝代：宋

凉風吹素月，深夜欲眠時。
露自入秋白，漏從前日遲。
河光如劍直，螢影似星移。
多少流年感，聞蛩輒易悲。
夜凉
作者：劉攽
朝代：宋

稀星映斜漢，孤月靜前軒。
意喜凉風過，遥看碧樹翻。
勞生共裘葛，辭秩愧田園。
高枕息群動，吟蛬依草根。
夜坐
作者：劉攽
朝代：宋

獨坐吟詩到四更，牆根蟋蟀近床鳴。
凉風閃閃吹燈滅，默從無言直到明。
夜坐
作者：劉攽
朝代：宋

積雨凝凉氣，疏林滴露華。
流星占使者，斜漢挹浮槎。
喜近天流火，回看斗轉車。
秋風下閶闔，消散萬人家。
夜携賈十五過巨源作
作者：劉攽
朝代：宋

鄙夫開年便四十，白髮垂頤眼眵澀。
不甘老態日見侵，自計多憂諸病集。
待詔侏儒飽欲死，囊空有時都絕粒。
丈夫立氣須激昂，豈能中夜牛衣泣。
朱門貴人那易見，後生美仕尤難挹。
敝裘敗屨欲安往，蹭蹬通衢還獨立。
賈侯游從久不厭，孫君風誼今相入。
由來大瓠矜濩落，尚喜靈珀勤收拾。
暮通水火並鄰居，巷無牛羊時屢及。
泛愛已許金石堅，覺我衰遲情汲汲。
清霜著屋萬瓦明，白月當空北風急。
排門上堂童孺歡，青燈照書簡編緝。
縱談自爾外形骸，虛舟不值呼張翕。
赤桐燒酒傾玉杯，念君屢空此遄給。
葡萄紫熟梨甘津，寒葅盈盤更啜汁。
酒腸雖狹底能足，邂逅歡娛論串習。
百牢九鼎亦盡空，金带玉符誰等級。
三更還家燈火斷，浩氣凝虛榮都邑。
斗杓落北草木死，層冰凝水魚龍蟄。
何時春雷起霖雨，宿雲溫媚天衢濕。
夜過曾孚先
作者：劉攽
朝代：宋

索我形骸內，從君里巷居。
度阡仍越陌，酌醴更焚魚。
殘雪春泥熟，青燈缺月初。
誰能憚乘興，嘆息歲將除。
夜雨
作者：劉攽
朝代：宋

天暝龍蛇化，風高鳥獸呼。
塵囂一洒盡，暑病暫時蘇。
電火將焚野，雷車若隘塗。
坐疑陵谷變，明發蹈江湖。
夢楊十七
作者：劉攽
朝代：宋

昔游梁宋都，偶與夫子並。
爾來各分飛，豈獨歲月永。
往事若有亡，魂交幸俄頃。
如從杏山宴，坐弄南湖景。
置酒腸已開，論詩心爲領。
君言此會難，驚悟卧南郢。
人生日月內，覺寐誰能省。
適心故爲歡，好夢亦所幸。
自吾客遐方，塵事久幽屏。
乃知逃空虛，終日思咳謦。
大安病酒留半日王守復來招不往送酒解酲因小飲江月館
作者：劉攽
朝代：宋

江驛春酲半日留，更煩送酒爲扶頭。
柳花漠漠嘉陵岸，別是天涯一段愁。
大行挽詩二首·其一
作者：劉攽
朝代：宋

受名從大行，復土自因山。
秋草龍髯墮，宮煙淚竹斑。
不知汲水遠，猶與化人還。
寂寞崦嵫日，空瞻咫尺顔。
大行挽詩二首·其二
作者：劉攽
朝代：宋

謳歌前授啟，桑穀遂興商。
恭己朝無事，優賢禮亦莊。
那驚同軌至，方奏萬年觴。
西望歸雲白，悠悠指帝鄉。
大風
作者：劉攽
朝代：宋

朝風吹沙天宇窄，暮風吹沙地載薄。
視天昏冥畏其壓，視地震蕩憂其坼。
一春三月風不息，跼天蹐地勞筋力。
波濤翻空礔礰怒，行路之難行不得。
安得重雲十日雨，洗眼去瞇分白黑。
天馬行
作者：劉攽
朝代：宋

漢家天馬來宛西，天子愛之藏貳師。
甘泉貴人寵第一，昆弟封侯真謂宜。
軍書插羽廟選將，一朝百萬皆熊羆。
大射盧山亦快意，死人亂麻非所悲。
論功廟堂誰與敵，外廄皆是麒麟兒。
白茅金印結紫綬，老將流落多瑕疵。
天生富貴實有命，寧復憶君貧賤時。
勢高累愚計慮遠，大志落落嗟徒爲。
渭橋祖道一語泄，身釁邊鼓家流離。
太一宮奉安後得雪
作者：劉攽
朝代：宋

八通除道接層霄，五日同雲映泬寥。
靈貺那從天馬下，積陰疑有海神朝。
潤生塵陌無窮遠，甘入原田不待消。
陋巷苦寒方晝卧，靜無人迹到瓊瑶。
太液池
作者：劉攽
朝代：宋

建章宮中太液池，水象星漢波漣漪。
鳬雛雁子相群嬉，黄鵠來翔金爲衣。
主人勿惜稻粱恩，主人勿矜羅網繁。
暫來可見不可親，乘風一舉超崑崙。
奉和寬叔新橋之什
作者：劉攽
朝代：宋

昔賢常奪鬲，彼聖猶伐樹。
物情喜崎傾，直道每齟齬。
况茲渾渾川，翻覆不可據。
風波一生憂，忠信多逢怒。
陰虹架層雲，雨氣生寒冱。
操舟雖云神，失勢嗟已屢。
早師漆園學，一悟南華趣。
理會定無悶，神全諒何懼。
吾道乘桴浮，斯文以筏喻。
仰止金玉章，渙然謝煩慮。
奉詔再任諸掾曹有詩因次其韵
作者：劉攽
朝代：宋

天下英雄將相才，自銘重石畫雲臺。
老夫不薄淮陽守，明詔幸緣黄霸來。
豈有豹文容霧隠，更慚鵬翼待風培。
諸卿相與望此府，詩筆縱橫武庫開。
奉酬孫少述
作者：劉攽
朝代：宋

意合非有求，道遠義彌敦。
詩書獲我心，將老遂不諼。
頹齡若馳波，哀逝稍不存。
念君稅馵羈，飲水棲衡門。
正容悟失道，已矣將何言。
奠昭禪師
作者：劉攽
朝代：宋

昭公不住世，岑寂白蓮宮。
煮水終還冷，浮雲本自空。
諸天方丈室，萬事百年翁。
俯仰成今昔，蕭蕭鶴樹風。
女貞花
作者：劉攽
朝代：宋

巴婦能專利丹穴，始皇稱作女懷清。
此花即是秦臺種，赤玉燒枝擅美名。
始凉
作者：劉攽
朝代：宋

秋風來幾時，客病不相宜。
摇落令心苦，虛凉益氣衰。
生涯貧更拙，交態卧尤知。
安得千金贈，鴟夷與爾期。
始凉夜坐
作者：劉攽
朝代：宋

八月秋風高，凉風動天地。
漸疑晝短少閒暇，况復宵長減眠睡。
空林露下物色清，閒堂明燈門不扃。
四隅寂寞群動息，我與蟋蟀皆宵征。
孟冬
作者：劉攽
朝代：宋

十月江南暑，居人尚葛衣。
秋花看不絕，沙鳥聽忘歸。
氣鬰愁成瘴，霜輕嘆失威。
異方羈旅思，歲事每多違。
季夏雨夜
作者：劉攽
朝代：宋

烈暑殊未艾，更籌初少添。
電光金作屋，雨氣瀑吹簾。
巢燕密誶語，闇蛩爭出潛。
何由掃氛翳，試使祝蜚廉。
季夏雨過小有秋氣
作者：劉攽
朝代：宋

雨過猶長夏，秋深從洞庭。
江涵郭門白，山到戍樓青。
天意憐卑濕，吾謀有醉醒。
柴門夜不掩，高枕看流星。
季孫肥
作者：劉攽
朝代：宋

季孫事顓臾，禍起蕭牆內。
秦皇築長城，滅國乃胡亥。
蒙公不正諫，地脈豈其罪。
戰國尚權謀，阿諛彼何怪。
親爲聖人徒，鄙陋曾莫解。
龜玉毀櫝中，危顛竟誰頼。
鳴鼓詎可攻，菹醢死無悔。
安河阻風
作者：劉攽
朝代：宋

隨湖寄漁浦，村戍起孤烟。
水色連天黑，沙禽亦晝眠。
柘田春種麥，客渡晚爭船。
盡日無他事，尋村聽野泉。
宋門城下新居
作者：劉攽
朝代：宋

頗習田野事，偶居朝市間。
前塵應妄想，舊觀輒來還。
甘井如汲澗，高城疑望山。
更憐車馬絕，日在掩柴關。
宜城酒
作者：劉攽
朝代：宋

九醖宜城酒，人傳峴首碑。
古今情不別，更問習家池。
宿峴山寺二首·其一
作者：劉攽
朝代：宋

睠予倦羈旅，坎壈林壑間。
落日投古寺，秋蟲吟亂山。
月明露已白，風定雲方還。
王事殊未暇，悵茲清夜閒。
宿峴山寺二首·其二
作者：劉攽
朝代：宋

蒼山若無路，落日聽鳴鐘。
旁舍適眠虎，古潭微見龍。
空窗向雲月，高枕聽風松。
幽境昔未遘，仙游如可逢。
宿荆門
作者：劉攽
朝代：宋

山行厭曲折，小邑正歡譁。
流水纔一带，居人聚兩涯。
池偏饒草木，山晚聚雲霞。
郢路定未遠，夢魂還到家。
宿蔡口
作者：劉攽
朝代：宋

竟日鑑寒水，泊舟復新月。
浮光鏡上下，空寂照毫髮。
華星湧波際，人語自天末。
潛魚躍相聞，去鳥飛漸沒。
明生思慮盡，清入心源豁。
洗耳事誠非，濯纓情愈闊。
寄丁元珍
作者：劉攽
朝代：宋

南海飛鴻北海鳬，青冥相望羽翰孤。
虛弓祇是弦聲急，不向雲霄墮九烏。
寄人
作者：劉攽
朝代：宋

子雲投閣爲奇字，君山殺身非讖書。
埋獄誰能知匣劍，焚城何意禍池魚。
賜玦應知謝冠佩，杖藜自爾就田廬。
丈夫蓋棺事乃已，白髮勿羞樵與漁。
寄仲馮
作者：劉攽
朝代：宋

府掾西曹貴，星華使節雄。
我行千里鎬，即敘百餘戎。
王略持籌內，邊山聚米中。
因成率然勢，不陳取奇功。
寄仲馮
作者：劉攽
朝代：宋

終南秋雨色如新，舊國登臨易思人。
廢塞池臺餘氣象，埋藏金玉見精神。
三公七相空丘壠，萬戶千門盡棘薪。
安得身隨飛鳥翼，相從談笑折西賓。
寄傅推官堯俞
作者：劉攽
朝代：宋

三川帝王宅，二周冠蓋都。
上公釐德化，多士盛中區。
是年詔有司，使獻賢能書。
傳納事匪易，吾與夫子俱。
率馬仰騏驥，治玉慚礛䃴。
同舟共艱難，傾蓋聊歡娛。
浮雲儼高冠，白雪紛長裾。
馳辭若波濤，掌握皆明珠。
詆訶詎敢然，倚辦實有須。
從子驂之靳，相與步驟趨。
棘圍似南宮，大暑臨通衢。
不遺老成人，頗多君子儒。
丞相顧而嘆，里閭共稱譽。
狂士或妄談，衆人皆揶揄。
至今頗自矜，快意勝過屠。
不言世所無，請問誰弗如。
微官苦繩墨，離別天一隅。
向風願相從，不及單飛鳬。
雲中多賓鴻，河中多鯉魚。
契闊誠未忘，寄聲當勿疏。
寄刁景純
作者：劉攽
朝代：宋

使君歸老意逍遥，黑髮蒼眉見後凋。
自力登山不扶杖，等閒留客亦通宵。
萬松喬木參雲日，百頃春苗浸海潮。
徑欲從公十日飲，艷歌清絕舞妖嬈。
寄劉道原秘丞
作者：劉攽
朝代：宋

君家廬山南，雲水當戶庭。
丈人懸安車，鯢齒頭髮青。
吏隠粟三釜，繙書十二經。
胡然辭羈旅，大江急揚舲。
太史司馬公，老成兼典刑。
周南嘆留滯，武庫森長扃。
叩關起九州，授簡歡真詅。
自茲訪都邑，乘興及郊坰。
清洛湛寒玉，嵩高環翠屏。
宮觀想舊躅，叢祠記遺銘。
俗物不挂眼，俚言誰載聽。
畢事黄鵠舉，翩然問長亭。
念昔始相從，子少予壯齡。
定交自傾蓋，結好深鶺鴒。
放懷脫羈馵，高論窮杳冥。
縱博恣叱梟，極飲常虛瓶。
後會十五年，見子雲龍廷。
官書職讎校，舊簡同編硎。
瓠落無所容，柘彈緣蜻蜓。
河梁一分手，南北如漂萍。
歲月不肯留，瞬息無暫停。
跳丸指飛鳥，急雪看凋蓂。
壯懷益漫漫，衰鬢成星星。
勞生百年間，所恃七尺形。
從衰得老病，詎足稱最靈。
而君復何爲，疲苶非康寧。
目視亂白黑，奇瘡出潛丁。
飲腸日以狹，永夜甘獨醒。
南方多奇藥，芝朮餘芳馨。
引年亦多術，何必非豨苓。
往昔志讀書，苦心過聚螢。
期以怪幻聞，豈只辨文鼮。
斑白乃自悟，有爲皆濁腥。
古來豪傑士，蒲盧祝螟蛉。
埋骨蒿艾間，鬼火猶青熒。
孰知出宇宙，浩蕩浮滄溟。
翳昏照白日，幽蟄驚迅霆。
道心不可傳，法語容親聆。
懷君意無涯，永望幾涕零。
寄書南飛鴻，矯矯雙翅翎。
寄原甫
作者：劉攽
朝代：宋

雞鳴行問津，日昃未得休。
高山有懸車，深水時泛舟。
二殽避風雨，太華行清秋。
旅遊月魄毀，始覺岐路修。
緬然望西南，落日荒維陬。
應知念行役，天中時倚樓。
寄和父
作者：劉攽
朝代：宋

行李資章甫，秋期看海濤。
埃塵乍振袂，淮泗幸容舠。
颺舄雙鳬健，飛烏五兩高。
須君菊花酒，慰此寸心勞。
寄孫巨源·其一
作者：劉攽
朝代：宋

裊裊柔芳淺淺春，早梅花白柳條新。
歸艎去後無來客，占得風光不共人。
寄孫巨源·其三
作者：劉攽
朝代：宋

東門城壁踐朐山，此去蓬萊一望間。
潛有真仙自來往，秦人何用不開關。
寄孫巨源·其二
作者：劉攽
朝代：宋

居鄰渤澥接江湖，閒數春風雁與鳬。
乘雁來歸隻鳬起，未應言有復言無。
寄孫秦州
作者：劉攽
朝代：宋

十年幕府領旌麾，事半前人此復稀。
元帥詩書真用武，小戎車甲豈無衣。
胡兵候月麒麟鬥，漢馬乘秋苜蓿肥。
自失陰山常慟哭，更聞消息向金微。
寄張六
作者：劉攽
朝代：宋

十里一反顧，去君垂五千。
遠身卑濕地，歸意泬寥天。
南極多來雁，秋陰減跕鳶。
寄書江漢水，好送北歸船。
寄張六
作者：劉攽
朝代：宋

君爲棄官去，豪氣故風流。
無復池中物，真能方外遊。
浮生都物變，衰俗使人愁。
聞有桃源路，歸來試力求。
寄張十二
作者：劉攽
朝代：宋

先進多於貧賤隔，故交時有死生分。
數疑吾子更名字，將謂平生又失君。
寄張四
作者：劉攽
朝代：宋

天下風塵日可嘆，豈惟西域與南蠻。
舉世相爭蝸角裏，此身無事馬蹄間。
力耕可以得飽食，從仕于今真厚顔。
相勸休官勿待漏，卜居終近虎丘山。
寄張宜
作者：劉攽
朝代：宋

屈指張生老，無人事隠淪。
鯨魚空自飽，章甫向誰親。
丹荔充庭實，明珠逐賈人。
如何滄海上，甔石一生貧。
寄彥猷移鎮錢塘
作者：劉攽
朝代：宋

紫垣清切擁鈎陳，閣道分明絕漢津。
未怪靈槎滯吳會，祇堪藏劍動星辰。
懷金紆組臨鄉社，釃酒椎牛宴里人。
行樂從來多壯觀，秋風莫使鬢華新。
寄杭州通判蘇子瞻海州使君孫巨源
作者：劉攽
朝代：宋

淛水三江外，朐山百郡東。
專城須聞望，半刺亦才雄。
浪海元無際，吳潮近峽中。
茵憑那獨異，翰墨自兼工。
追昔賢良舉，殊時步武同。
百篇傳冠古，半策已全功。
咫尺騰霄使，回旋著籍通。
龍媒流汗血，鳳羽雜鳬翁。
烈士猶難進，清朝各願忠。
伏蒲寧曲學，鳴鼓尚深攻。
物理安圓鑿，人倫陋發蒙。
俟河愁敝箄，破膽忤豐隆。
力擠膠西相，廉欺第五公。
絕絃迷促軫，折翼創虛弓。
卧閣寧多病，治中有舊風。
從容付丞史，咻噢及兒童。
使者誅求急，王人禮數崇。
湯年偏一溉，稷御不終窮。
高宴延仙伯，閒遊歷梵宮。
怒濤翻練白，浴日上霞紅。
沙鮚能藏蟹，江鳬不慕鴻。
五雲瞻碣石，七澤望青楓。
瓜戍留麋巀，茅心憶桂叢。
賜環聊衮衮，遺楪漫忡忡。
困學今將落，生涯只屢空。
頭風吹過雨，鬢雪亂飛蓬。
龜死寧遺策，鸞棲豈願籠。
勞生俱夢寐，有道或瘖聾。
絕唱常難和，幽光更待融。
知音懷感慨，不獨寄絲桐。
寄梅聖俞
作者：劉攽
朝代：宋

獨騎駑馬出，强逐衆人行。
貧始怨寡與，老仍畏後生。
吾子忘年友，新詩獨步名。
秋風夢無限，時過許昌城。
寄梅聖俞江鄰幾韓持國
作者：劉攽
朝代：宋

直諒多聞友，衣冠領袖賢。
平生三徑樂，少別四時遷。
曲策春山秘，絃歌璧水圜。
吳門真養性，委吏故依然。
杖履兼閭里，詩文孰後先。
風雲多變態，鞭弭屢周旋。
清汝流無極，維嵩地少偏。
微官非擇取，勝事偶陳前。
遲日消棋局，殘春頼醉眠。
時從謝客咏，不廢遠公禪。
吏課輕涓露，官箴恨纆牽。
裹糧嗟不遂，回首鎮幽捐。
寄楊元素內翰
作者：劉攽
朝代：宋

四世清名悉上公，看君羽翮勢陵空。
戲成爐鼎誇方士，妙奪蓍龜執鬼中。
家有秦聲居自樂，書非尚白智無窮。
華光講罷承明直，墨客無煩賦射熊。
寄楊十七
作者：劉攽
朝代：宋

宰邑成三異，吾兄復妙年。
長愁越聲短，不似古詩傳。
高唱今獨步，知音深謂然。
還疑剡溪上，紙貴幾多錢。
寄楊十七
作者：劉攽
朝代：宋

楊侯論詩銷我憂，昔歲相逢偕旅游。
梁多長者不虛語，傾蓋結交子所求。
三年契闊意不展，嘆彼栖栖爲藪幽。
窮愁著書亦自足，有策肯說東諸侯。
長安富貴易反掌，末路功名猶捶鈎。
天公於予豈愛惜，由來萬事非人謀。
陰風朔雪五湖凍，歲窮高卧思同裘。
寄橙與獻臣
作者：劉攽
朝代：宋

清霜夜漠漠，佳實曉纍纍。
鵠鷇攢修幹，金華耀夙曦。
狂酲香處析，痏渴味餘衰。
採摘悲凡口，漂零恐後時。
頌聲騷客誤，錫貢禹書遺。
惆悵生南國，煩君品藻詞。
寄熊伯通
作者：劉攽
朝代：宋

竄逐衡湘一病翁，望鄉愁對祝融峰。
不同桂管爲元帥，聞道蒼髯益壯容。
嶺水分流清注北，雪花成片更宜冬。
丈夫生死論交地，書札寧當向我慵。
寄獻淮西大哥給事
作者：劉攽
朝代：宋

千里提封盛府開，照淮紅旆晚徘徊。
地靈固有壺公舊，時泰不同唐相來。
韋斷陳編占藥喜，珠揮新什咏蘭陔。
阿連今羨南飛翼，酒影猶能入壽杯。
寄王固子堅時在固陵治田
作者：劉攽
朝代：宋

蘇秦六國相，晚被讒慝名。
使有東郊田，安得留此聲。
古今事可知，達人盡躬耕。
多君家事治，竭力從老農。
白水負郭田，百頃畝一鍾。
耕亦勿鹵莽，耘亦無滅裂。
秋成霜滿畦，玉粒勝白雪。
我懷沮溺心，早晚從君游。
且當學林類，行歌復披裘。
寄王子直
作者：劉攽
朝代：宋

王孫意氣壯，文武兩自適。
著書輕古人，時論有馬癖。
塵埃間何闊，陋巷稀軼迹。
西郊秋欲分，風露朝暮積。
豈惟弓矢勁，况乃鷹隼擊。
何當共馳騁，一見萬夫敵。
寄王子直·其一
作者：劉攽
朝代：宋

三見登賢書，每有千人進。
少年盛名聲，高士離幽遁。
吾憐王子秀，屢黜曾不近。
棲遲困家食，屈首仕州郡。
始疑造物意，實於才者吝。
寧與朝廷分，不使山野盡。
間令特達士，竭力事推引。
知音與彙征，千歲名雙振。
憶君盛文華，遇事尤精敏。
雷電騰火車，波濤駕蛟蜃。
譬之逢羿射，所發無不準。
固窮當益堅，達生尚無悶。
府公樞軸老，治道常坐論。
屢聞下榻迎，豈惟虛己問。
人生貴意氣，感激多發憤。
想見吐胸中，江河出方寸。
便當薦書上，累鷙推孤隼。
咫尺青冥天，勵翼見翔奮。
年華不吾與，二毛倏生鬢。
祿仕久益貧，拙謀老仍鈍。
干時尚有違，得名諒無分。
行當鴻鵠舉，判與麋鹿渾。
江魚事鈎罩，吳稻收囷囤。
君時據亨衢，寄聲勿招隠。
寄王子直·其二
作者：劉攽
朝代：宋

决意千里遊，極當何日歸。
終朝仍閉關，室邇人竟違。
北風吹長空，弱羽相分飛。
我呼君應聞，何意音問希。
介者當鮮合，俗士所見非。
會知相憶深，不爲輕與肥。
寄王子直謝師宰
作者：劉攽
朝代：宋

自昔東南美，由來王謝郎。
提衡俱射策，繼踵事專場。
凡馬驚騏驥，群蜚下鳳凰。
同時冠後進，舉國誦成章。
賈子諸王服，蕭生舊友光。
青冥看咫尺，雲路更翱翔。
寄王安國時復官大理寺丞監江寧糧料
作者：劉攽
朝代：宋

招隠長吟叢桂詩，賜環歡奉璽書歸。
東郊瘦馬驊騮在，南海明珠薏苡非。
賓客重尋廷尉寺，官曹不遠故山薇。
須還長孺銀青綬，聊看翁思博士衣。
寄王宗傑
作者：劉攽
朝代：宋

謀拙材疏懶是真，豈堪爲吏走風塵。
已知富貴非吾望，欲以詩書老此身。
爲問折腰從斗米，何如白眼看時人。
聞君高卧辭冠冕，多幸佯狂亦有鄰。
寄王掾
作者：劉攽
朝代：宋

壯齒行九州，智當任百憂。
常慕馬將軍，又憐定遠侯。
汩汩州郡役，奔走無停留。
朝與簿書期，暮從農夫遊。
盡力蒿艾間，令人愧前籌。
會計與牛羊，古來悲孔丘。
王卿與我同，歲晏方田疇。
烏攫道傍肉，貂餘身上裘。
西風木葉零，清雨天地秋。
歸來共尊酒，歡言役車休。
寄王深甫
作者：劉攽
朝代：宋

公綽志不欲，滕薛非所居。
黄香脫枳棲，仍集東觀書。
艅艎不挹漿，鷹隼非捕魚。
狐裘匪負薪，鼎鬲寧柱車。
物生各有宜，得志皆自如。
違方易故常，操末繆續初。
古賢貴相知，末俗隨毀譽。
懷君乏羽翰，臨風一躊躇。
寄王深甫
作者：劉攽
朝代：宋

昔居沈邱門，相過不盈里。
蓬蒿啟三徑，杖履通彼此。
去潁已數年，居常夢湖水。
陋巷君所安，所居未宜徙。
憶昨春風時，君手種桃李。
二年當著花，今秋應結子。
同生記五人，次卿今祿仕。
餘人皆及冠，誰最飽書史。
娟娟懷中兒，長女久生齒。
侁侁乳下秀，相繼今有幾。
固陵好田園，往歲未疆理。
菑畬無廢功，計程萬億秭。
曩時豫君謀，家事最綱紀。
欲令囊有錢，更使囷餘米。
伏臘足自了，衣食常好美。
自茲謝俗徒，閉門唯隠几。
豈論陶朱公，未慕子貢氏。
有志懼難合，到今可誰比。
將無尚瓢簞，幸不乏甘旨。
南風素輕浮，衆口巧排詆。
往聞里中兒，責望多苛禮。
君從段干迫，詎免叔孫毀。
又聞澤宮射，吾子時見罷。
有言厭塵勞，自誓不再起。
窮通非異門，出處皆一體。
達生知順天，偏智乃私己。
怪君未坦然，尚爾交憂喜。
昨來赦書下，拔滯先賢士。
寧令有道卷，近自吾人始。
丈夫龍蛇變，蓋棺事乃已。
探穴必得虎，叱梟會勝雉。
何能守一方，寂寥事行葦。
吾爲諸侯客，正得戎曼鄙。
簿書每陳前，弦誦不到耳。
時方尚鴻鵠，自愧雜螻螘。
匠石悲運斤，郢人怨流徵。
非君美無度，孰與裁狂斐。
思身若煩酲，淟涊不可洗。
彎弓輒墮雁，投竿常獲鯉。
寄書非無緣，勿愛繒與紙。
寄王深甫
作者：劉攽
朝代：宋

昔有揚子雲，著書恬勢利。
家貧官不達，賓客罕肯至。
時復好書者，相從問經義。
千載故寥寥，吾人一何似。
天凉風雨餘，草樹有秋意。
蟬吟燕辭歸，窮士易失志。
陋巷可相期，簞瓢固多味。
寄王深甫
作者：劉攽
朝代：宋

箕潁多奇士，他年洗耳翁。
古人皆直道，吾子嗣高風。
解榻迎徐孺，名鄉禮鄭公。
正憐賢太守，心賞與人同。
寄王深甫兄弟
作者：劉攽
朝代：宋

曹子三敗辱，卞和再刖悲。
自古鮮其然，今子何似之。
歷塊悮一蹶，千里差毫釐。
白璧固有瑕，黄金豈無疵。
識君向十年，每嘆時爾遺。
天命茲可信，古學滋可疑。
上書欲薦君，身賤不得爲。
寄君北門詩，相望空所思。
寄王濟州
作者：劉攽
朝代：宋

獄市并空俗已和，使君高興足婆娑。
畫成林色重裝洗，鑒作湖光更潔磨。
歷下軍聲從古盛，濟南名士邇來多。
小寒漸有北歸雁，話與飛翰同一過。
寄老菴
作者：劉攽
朝代：宋

茲山韞奇勝，四野窮眺覽。
近峰擢矛劍，遠巘矗蓮萏。
雲霞發光彩，氣候變舒慘。
啼禽不能名，秀芳多可攬。
招提就丘壑，初地首鉛槧。
精廬爛金碧，浄供歡藜糝。
佛香晝綿綿，法鼓晨紞紞。
林風忽飄摇，天樂隨簸撼。
靈泉初發蒙，溫液遂盈坎。
異源判炎凉，及物萬塵黕。
西南江路永，水墨畫色淡。
漚鳥破青冥，帆檣出葭菼。
吾人事探討，絕境更平澹。
悟真心自知，得雋首獨頷。
剪茅地夷爽，築基土强鵾。
長松啟門扃，怪石列窊窞。
遂初本逍遥，知略貴剛敢。
頹齡惜鬢髪，壯節露肝膽。
由來抱軒昂，豈復甘黯黮。
辭滿異多秩，摻袪嗟不寁。
高風故難繼，弱質因自感。
磵肩疲負任，勿藥羞是鞓。
願言爾爲鄰，寧使我餘憾。
即今桑榆景，光翳將就晻。
寄胡完夫
作者：劉攽
朝代：宋

去國那無鬢髮華，白沙猶覺勝長沙。
晴雲亂眼江楓色，宿雨銷魂野菊花。
過客誰能問名姓，加餐自不厭魚蝦。
海陵倉粟年豐熟，吾亦慚爲飽煖家。
寄胡完夫時罷河東提刑知蔡州予亦罷京東轉運使知兖州
作者：劉攽
朝代：宋

懸車束馬太行道，取魯并齊七十城。
今日朝恩俱卧閤，故人應得老人情。
寄范佑之
作者：劉攽
朝代：宋

徽宗隨武後，相與亦通家。
望氣如豐劍，聞名省渥洼。
將門嚴棨戟，王略盡流沙。
好取封侯印，誰能讀五車。
寄荆公
作者：劉攽
朝代：宋

青苗助役兩妨農，天下嗷嗷怨相公。
惟有蝗蟲偏感德，又隨台旆過江東。
寄金山朝陽巖僧
作者：劉攽
朝代：宋

松篁倚石夜露滴，樓閣緣巖風鐸高。
山僧入定晝不起，頂上潮音翻海濤。
寄閣下諸同舍
作者：劉攽
朝代：宋

春風過盡欲無餘，天祿花英玉不如。
閉戶清臺誰累汝，正應歸舍悉焚書。
寄關西兄弟
作者：劉攽
朝代：宋

曉風吹盡淮南雪，昨夜汀州白芷生。
遥想春光西北去，倩傳相憶向秦城。
寄陳和叔內翰
作者：劉攽
朝代：宋

六十衰遲祇自寬，讀書無味細書難。
一麾已愧腰銀印，百選何由及治官。
潮過石城如雪白，山從鍾嶺似虬蟠。
元龍豪氣逾堅壯，投舝能同客醉歡。
寄隠直
作者：劉攽
朝代：宋

遠身嗟道敝，築室笑勞生。
應接知儕俗，浮沈得避名。
陳家星不昧，灌氏水長清。
往事今閭里，悠悠旅客情。
寄韓慶州
作者：劉攽
朝代：宋

萬騎將軍西護羌，邊塵無復近麾幢。
烽傳列障來遮敵，雪擁層城接受降。
日暮悲笳還自疊，天寒羈雁少成雙。
檄書不得從軍樂，覢弩空令候小邦。
寄韓持國
作者：劉攽
朝代：宋

帝都冠蓋區，百吏鮮閒暇。
學省獨優游，儒冠足休假。
臘前辱飛書，雨後果迂駕。
遠道靡告勞，心期莫予詐。
三年坐窮山，物色多可訝。
鶴林失昭師，演門吊兩謝。
素交悵傾蓋，陳迹空怛化。
孤吟不逢人，默坐常逢夜。
朱丹親簿領，蟲旱視禾稼。
全人猶罋盎，薄賦兼倓幏。
君來慰何多，高論聽雖乍。
雄風快披襟，佳境逾啖蔗。
從容外形骸，約略陳酒䏑。
尋芳問名園，臨溪陟累榭。
數稱滍陽叟，謂實龐公亞。
昔聞固已多，今得逾可詫。
龍門走清洛，伊水共東下。
舊都富形勢，時卉芬蘭麝。
雲峰會深入，芳草正可藉。
乘興寧有窮，歸馬何當跨。
小官畏繩墨，跼蹐甚韁靶。
苟無咫尺書，限此十數舍。
舉頭怨鴻鵠，羽翼不我借。
終更行有期，屈指計秋夏。
寄韓持國
作者：劉攽
朝代：宋

承明不許曳朝衫，流落江湖默避讒。
海氣無時成霧雨，魚租終歲雜腥鹹。
喜逢晴日聽鳴鶴，却倚津亭數去帆。
可是絳侯輕賈誼，自無張禹託蕭咸。
寄韓玉汝待制·其一
作者：劉攽
朝代：宋

南雲不到飛狐口，朔雪來從累雁門。
仗節仍煩鑿空使，乘槎徑取濁河源。
寄韓玉汝待制·其二
作者：劉攽
朝代：宋

嫖姚不復顧家爲，誰謂東山久未歸。
卷耳幸容携婉孌，皇華何啻有光輝。
寄題岳陽酒務水樓
作者：劉攽
朝代：宋

洞庭蒼蒼水拍天，巴陵居人無斗泉。
天生地勢正如此，抱罋臂飲真堪憐。
架樓窾木出百尺，剖竹接筒如筆直。
驚雷發地山鬼憂，白波統霤湘君惜。
吾侯智與神鬼侔，古來能事皆悠悠。
會令太湖變春酒，更使騷客忘離憂。
寄題康州陳氏連理木詩
作者：劉攽
朝代：宋

陳家聚德星，累世若同生。
天事知常象，林珍獨應誠。
相傳殖嘉樹，不復羨名卿。
坐使炎荒化，何如谷口耕。
寄題漢中三亭
作者：劉攽
朝代：宋

梁山屏西南，漢水相縈带。
古惟千騎居，今亦一都會。
守邦多偉人，按節森大旆。
治聲我家貧，能事斯亭最。
蒼峰上盤雲，清川近瀉瀨。
隅分地俱勝，鼎搆勢爭大。
扶危新棟梁，增舊加粉繪。
功成人不勞，事得文無害。
長塗擁行輈，高宴羅羽蓋。
開筵攬錦繡，勸客喧竽籟。
陪遊慚望回，請賦嗟自鄶。
安得凌風翰，徑厲褒斜外。
寄題蕭山歲寒堂直己亭
作者：劉攽
朝代：宋

我兄昔高第，時論推捷敏。
由也政事科，五人實親近。
古者邦諸侯，今之縣令尹。
試材非不難，善政知所藴。
投虛刃若新，利刜鐘已泯。
遂馳能者聲，肯作俗士窘。
高堂久頹挫，往者嘗隠忍。
即事新棟梁，開軒凌隠嶙。
後凋拔天材，破的見標準。
山川濯襟塵，藥餌紆客軫。
嗚呼九州間，勝事豈有盡。
向觀松檜姿，稍欲死蒿堇。
始知巖穴士，自古須汲引。
願賦嘉樹詩，爲公廣招隠。
寄館中僚舊
作者：劉攽
朝代：宋

落帆江浦念睽携，遠迹勾吳不自知。
鼠穴祇緣銜窶藪，屬車空羨載鴟夷。
黄雲海色迷仙境，丹葉秋風感鬢絲。
爲誦延年五君咏，敢論平子四愁詩。
寄齊州李學士并呈蘇密州
作者：劉攽
朝代：宋

濟水由來徹海清，兩州偕得水南名。
遺人頗記睢陽曲，說士猶談歷下兵。
碧落羽翰俱失路，白頭章綬偶專城。
東秦表海知君重，左輔陪京莫我輕。
賓客此邦多長者，詩書前古聚諸生。
不知高密何如彼，試仗西風問子卿。
寒食後聞雁
作者：劉攽
朝代：宋

後雁來何暮，春風萬里情。
江南多燕子，無處覓同聲。
寧陵陂·其一
作者：劉攽
朝代：宋

十里菰蒲百頃陂，秋風嫋嫋蕩漣漪。
旅遊已信江湖遠，水國猶將晝夢疑。
寧陵陂·其二
作者：劉攽
朝代：宋

屈鈎結網老農妻，鼓檝鳴榔舊牧兒。
世事誰令山海變，可憐機械亦相隨。
將之官清水李廷老來會探韵得光字
作者：劉攽
朝代：宋

四十身無聞，忝官省中郎。
未嘗學治民，繆假銅墨章。
置我所讀書，低心課農桑。
况此戎馬間，屬國皆軍羌。
隴山一何高，緹羣正相望。
聚糧三月過，始厭西路長。
故人矜我勞，置酒客滿堂。
固知後會艱，慨慷俱畢觴。
天弧射狼星，旄頭爛垂光。
分我一漢節，繫取穹廬王。
將去上清宮題梧桐
作者：劉攽
朝代：宋

舊日見春華，圓陰羽蓋斜。
野軒何必掃，小徑故從遮。
秋氣先摧葉，春風別有花。
野夫心好靜，異日到山家。
將至洛中先寄宋次道諸幕府
作者：劉攽
朝代：宋

頻年洛陽道，秋月照征車。
關口朝煙上，伊川曉日初。
艤船看飲馬，投策數游魚。
蟬嘒隨林靜，鐘鳴應谷虛。
夙齡懷勝尚，吏役久愁予。
及此娛山水，翻知喜簡書。
名都士淵藪，盛德世璠璵。
羈旅如傾蓋，詹言興有餘。
將赴官廬州寄張四隠直二首·其一
作者：劉攽
朝代：宋

一爲彈冠仕，遂廢東皋田。
不至二千石，行登四十年。
羈遊無定許，鬢髮欲蒼然。
萬里南江路，春風棹客船。
將赴官廬州寄張四隠直二首·其二
作者：劉攽
朝代：宋

江路西南永，風波歲月淹。
頼君同此役，久客復誰嫌。
榜叟誇忠信，津童識孝廉。
雲山仍在眼，詩興力能兼。
將遊吳中寄原父
作者：劉攽
朝代：宋

久宦減仲産，行歌非五噫。
歸來問長鋏，習水看吳兒。
弱喪殊可恨，儻來今自知。
江山不我厭，有意卜居之。
將過孔處士莊聞處士往許昌不果往
作者：劉攽
朝代：宋

鹿門隠士肯浪出，荷蓧丈人行不逢。
朝陽晝雨霽復暝，香山無路雲重重。
尋王深甫值其不在歸寄此詩
作者：劉攽
朝代：宋

幾日欲出門，適此天和柔。
邦人皆異情，我憶從君游。
僻居正窮巷，冰水相交流。
旁舍代應問，檐鳥聲啁啾。
士貧難自高，柴水勞深謀。
昂藏塵世間，何異川上鷗。
我能乘興來，不能興盡留。
清談無由接，竟夕心悠悠。
小雨
作者：劉攽
朝代：宋

十日無油雲，一春無奔雷。
天事不可知，號令於此頹。
疾風生梁棟，宇宙如沈灰。
驚霆萬車走，激裂山石開。
此聲昔未有，曩意非所猜。
况聞波濤音，洶洶千里來。
雖無爲霖實，猶得驅黄埃。
終憂稻粱枯，所濟蒿與萊。
蛟龍樂盤嬉，既往寧復回。
茫然怨雲漢，赤日方徘徊。
小雨
作者：劉攽
朝代：宋

烈風呼洶震山林，小雨霏微駐薄陰。
南畝旱苗焦欲死，擬將如許號爲霖。
小雨·其一
作者：劉攽
朝代：宋

微雲興縹緲，疏雨過森陰。
潤積衣裳膩，凉生戶牖深。
塵埃聊洗眼，宇宙快開襟。
寂寞城闉暮，歸飛見水禽。
小雨·其三
作者：劉攽
朝代：宋

宿雲留暝色，細雨逼殘春。
芳樹看紅濕，垂楊亦翠顰。
高風吹燕翼，定水漲魚鱗。
漸恐年華改，桃源憶晉人。
小雨·其二
作者：劉攽
朝代：宋

好風隨細雨，蕭颯過吾廬。
野興鋤瓜後，衡門隠几初。
積陰生綠縟，清氣襲空虛。
耳目遺塵土，還當讀我書。
山寺
作者：劉攽
朝代：宋

疊嶂橫秋水，招提隠半峰。
白雲迷到路，曉日自鳴鐘。
法會樵漁熟，齋時鳥雀慵。
試尋方外士，繫馬就長松。
山水屏
作者：劉攽
朝代：宋

吾家古屏來江南，白晝水墨漬烟嵐。
我行北方未嘗見，衆道巫峽仍湘潭。
山頭老樹長參天，水上衰公撐釣船。
青蓑擁身稚子眠，得魚不賣心悠然。
久嫌時世趣向狹，頗思種藥依林泉。
桃源仙家不可到，但願屏上山水置眼前。
山行
作者：劉攽
朝代：宋

危塗煩側足，積水向吹襟。
雲樹參天直，風湍殷地深。
翠香秋後草，巧語霽來禽。
信美非人境，無爲久滯淫。
山陽送王中甫
作者：劉攽
朝代：宋

弱扇避風瀾，卑飛歲復單。
君行反閶闔，人望接鵷鸞。
齋日容臺峻，書籤策府寒。
誰言今昔異，王貢本彈冠。
崑山
作者：劉攽
朝代：宋

茲山本無玉，而有崑丘名。
若人東南秀，遂馳終古聲。
藍田亦若初，荆山高不傾。
嗟嗟九原骨，千年不重生。
嶽雲亭
作者：劉攽
朝代：宋

四更捧日輪囷勢，千里爲霖靉靆功。
但道無心是真意，任辭幽石起封中。
嶽雲亭·其一
作者：劉攽
朝代：宋

山外浮雲橫翠微，海邊初日上朝暉。
我無小魯悠悠志，那欲乘風去去飛。
上客高吟揮玉麈，佳人半醉舞羅衣。
昏鴉獨鶴何勞問，合暝投林各有依。
嶽雲亭·其二
作者：劉攽
朝代：宋

檻外連山如合圍，尤憐昏旦變清暉。
雲行驟雨非無事，鳥伴歸鴻即倦飛。
厭見市朝車馬迹，喜看巖谷薜蘿衣。
尚平畢娶何蕭散，千載高風自可依。
巢湖
作者：劉攽
朝代：宋

天與水相通，舟行去不窮。
無人能縮地，何術可分風。
宿霧凝深黑，朝曦浴嫩紅。
四山千里遠，晴晦已難同。
巢湖阻風二首·其一
作者：劉攽
朝代：宋

重雲迷日月，異縣失西東。
苦畏連天水，何須竟夕風。
微明分白鳥，摇落望青楓。
久客嗟留滯，吾生事事同。
巢湖阻風二首·其二
作者：劉攽
朝代：宋

四月風猶北，湖邊氣似秋。
天時如反置，吾道信淹留。
望遠還吹帽，憎寒更擁裘。
無由開白日，晦暝使人愁。
巢父井
作者：劉攽
朝代：宋

訪古慕高遠，回首笑流俗。
千世得巢父，蕭然慨遺躅。
古來知生民，滿腹所願足。
何爲讓天下，牛口信爲辱。
高風渺不嗣，世態日局促。
至今西山翁，恥甘首陽粟。
愛此盈尺泉，百尋瑩寒玉。
遷陵復改邑，缺甃常湛綠。
君懷浮雲志，塵埃茲可浴。
君有冰炭憂，清泠相爲沃。
長塗接周楚，軒蓋密相續。
能令貪夫廉，更使賢士勗。
豈如漢陰叟，抱甕傷窘束。
我遊阻勝概，長謠慰心曲。
市朝
作者：劉攽
朝代：宋

市朝老去無希慕，枕簟秋來覺靜便。
何事連宵夢顛倒，猶應三世業攀緣。
蟯蟲飽足尸鬼健，尚寐翻令愛不眠。
平山堂
作者：劉攽
朝代：宋

危棟層軒不易攀，萬峰猶在戶庭間。
長空未省浮雲礙，積翠如遮去鳥還。
寡和陽春隨白雪，知音流水與高山。
吳中辯士嗤枚叟，漫說觀濤可慰顔。
平山堂
作者：劉攽
朝代：宋

吳山不過楚，江水限中間。
此地一回首，衆峰如可攀。
俯看孤鳥沒，平視白雲還。
行子厭長路，秋風聊解顔。
年三十三
作者：劉攽
朝代：宋

年光過眼日復日，世事無成三十三。
尚子幾時當畢嫁，倉公殊恨不生男。
老知尚白書無益，貧作歸田計不堪。
傳劍由來笑逢掖，簿書何必減清談。
幽居
作者：劉攽
朝代：宋

住處必松竹，經年長自閒。
青苔仍有徑，亂石更成山。
飲水却餘樂，荷鋤誰愧顔。
悠然謝車馬，聽客到門還。
幽州圖
作者：劉攽
朝代：宋

鄙夫平居常嘆息，薊門幽都皆絕域。
安得猛士守北方，力排敵人復禹績。
田生手携朔漠圖，丹書萬里之强胡。
掛圖高堂素壁上，壯或陰山來坐隅。
長城迢迢屬滄海，古塞歷歷生黄榆。
縱橫指顧皆舊物，撫事慨時驚呼。
太平壯士多虛死，念君避胡來萬里。
九關深沉虎豹惡，布衣何由說天子。
卷圖還君意黯然，咄嗟世事非余恥。
幽谷泉
作者：劉攽
朝代：宋

幼卿初鑿琅琊溪，憶當大歷六年時。
歐陽今疏幽谷泉，復在慶歷之六年。
兩公相望幾百載，中間游客常比肩。
山神愛惜第一境，邂逅知者方流傳。
乃知勝事未有盡，可憐歲月猶依然。
穿雲斸苔色澄澈，寶鏡霜刃光蜎蜒。
巖前濫觴如可鑒，山下積石還成川。
如公好事誠難得，推公此心人莫識。
且如泉源在污泥，誰道汲引非人力。
作詩刻石歌泉池，欲問何似陽冰題。
庵嶺漁叟詩
作者：劉攽
朝代：宋

溪叟厭塵網，移家臨水居。
開扉對山色，堰水活嘉魚。
蓬棹自相得，笑歌還自如。
猶嫌子陵傲，老更就蒲車。
庶幾堂
作者：劉攽
朝代：宋

碧草衡門裏，凉天過雨初。
驚秋數甲子，隠几讀殘書。
近郭多鳴鶴，坳堂可釣魚。
異方無到客，非是故人疏。
廣陵蔣生死十四年尸猶溫有妻子存嘗有書自遠與其家
作者：劉攽
朝代：宋

三徑積荒草，玉棺不上天。
初疑青竹葬，有值吳門仙。
妻子同脫屣，衣冠如蛻蟬。
何年獨鶴歸，悲歌城市遷。
建公挽詩
作者：劉攽
朝代：宋

燕祺歡受福，陽祿痛離災。
胙土乘初載，賓天遽不回。
弄璋迷夢幻，壯髮變塵埃。
唯有華封祝，能寬上聖哀。
建業華藏院此君亭
作者：劉攽
朝代：宋

何可幽棲無此君，層軒高下絕囂塵。
金聲玉色三千士，雪戟蛇矛丈六身。
定有霜飆驚長夏，兼疑寒谷近比鄰。
阿戎風味真難得，好事由來我輩人。
引泉
作者：劉攽
朝代：宋

春池凍已消，泉落白魚跳。
石淺喧鳴玉，沙虛沒暗潮。
晚寒妨濯足，竟日欲平橋。
最愛臨波柳，東風萬萬條。
引泉詩睦州龍興觀老君院作
作者：劉攽
朝代：宋

上嗣位六載，吾宗刺桐川。
余來拜旌戟，詔下之明年。
是時春三月，繞郭花蟬聯。
嵐盤百萬髻，上插黄金鈿。
授以道士館，置榻於東偏。
滿院聲碧樹，空堂形老仙。
本性樂凝澹，及來更慕玄。
焚香禮真像，盥手披靈編。
新定山角角，烏龍獨巉然。
除非浄晴日，不見蒼崖連。
上有拏雲峰，下有噴壑泉。
泉分數十派，落處皆琤潺。
寒聲入爛醉，聒破西窗眠。
支筇起獨尋，只在牆東邊。
呼僮具畚鍤，立鑿莓苔穿。
灇淙一派墮，練带橫斜牽。
亂石拋落落，寒流響濺濺。
狂奴七里瀨，縮到疏楹前。
跳光潑半散，涌沫飛漩圓。
勢束三峽拄，瀉危孤磴懸。
會聞瑶池溜，亦灌朱草田。
鳬伯弄翠蕊，鸞雛舞丹煙。
凌風捩桂舵，隔霧馳犀船。
况當玄元家，嘗著道德篇。
上善可比水，斯文參五千。
精靈若在此，肯惡微波傳。
不擬爭滴瀝，還應會淪漣。
出門後飛箭，合勢浮青天。
必有學真子，鹿冠秋鶴顔。
如龍輔余志，日使疏其源。
張六至
作者：劉攽
朝代：宋

君居衆人裏，有如珠玉然。
世疑假渾沌，我識真神仙。
獨抱瀟洒意，不爲勢利牽。
少留衡門下，談笑忘吾年。
張君以六十九作詩自道其康寧余時年五十九感而自咏
作者：劉攽
朝代：宋

新年五十九，處事覺陳舊。
敲石火難停，下坡日如走。
詩書本拙畫，孔老徒善誘。
誰爲萬乘器，謬享千金帚。
爾來專城居，遲暮亦何有。
此邦白髮人，夫子稱祭酒。
貧居玩一瓢，健飲輕五斗。
愧君十年長，顧已甚蒲柳。
方將外形骸，餘事勿掛口。
張比部景真挽詩·其一
作者：劉攽
朝代：宋

埋輪負壯志，持節向炎墟。
反戶驚殊俗，彤襜豈定居。
跕鳶愁瘴霧，斷雁哭來書。
天理真冥漠，誰能問太虛。
張比部景真挽詩·其二
作者：劉攽
朝代：宋

五嶺瘴癘地，宦遊前事存。
求爲勾漏令，卧念少游言。
夫子獨不返，壯心誰復論。
凄凉大招賦，不見入修門。
彈烏
作者：劉攽
朝代：宋

夷羿射赤日，霍然落天衢。
獨成萬世名，皆曰摧九烏。
逼仄慨時俗，臂射妨四禺。
誰能鶵鷇間，計校死與枯。
孰謂黨頻頻，莫黑相爲徒。
何用知雌雄，攫肉爭歡呼。
控弦非百鈞，投丸匪明珠。
棄捐不俟時，詎比墉隼誅。
矯翼似知機，回空如改圖。
但使庭戶清，何必殘爾軀。
念無網羅禍，寧當怨除驅。
吾廬正深沈，嘉木多桐梧。
萋萋映朝陽，會待鸞鵷鶵。
後浦望水
作者：劉攽
朝代：宋

春塘見游魚，芳草宜白鷺。
溪流定幾曲，花發應深處。
重來畏已迷，堅坐不能去。
得奉世寄詩
作者：劉攽
朝代：宋

江城花柳復殘春，每上高樓望所親。
身滯蠻舒誰與語，書來子弟爾成人。
老侵鬚鬢莖莖白，情在篇章字字新。
幸有竹林堪縱傲，罷官真作自由身。
得楊十七書見報所居近種花木詩
作者：劉攽
朝代：宋

堪憂雖陋巷，寓興即名園。
似得壺公樂，如吹黍谷暄。
艷花爭獻笑，芳草共忘言。
近種南軒竹，春來亦有孫。
得江同州和詩後却寄
作者：劉攽
朝代：宋

左輔關河二十城，使車全勝直承明。
白頭樽酒諳風味，乘興篇章得性情。
苜蓿空肥天驥老，風霜有意皂鵰橫。
驚沙急雪迷秦樹，不似山陰一日程。
從劉園至澄心寺
作者：劉攽
朝代：宋

春泥稍已熟，鸛鳴天氣新。
野竹自有徑，空林不值人。
悔將車馬來，鷗鳥未可親。
復和前韵二首·其一
作者：劉攽
朝代：宋

遺履事悠遠，白雲飛帝鄉。
潛真社寄櫟，觀化肘生楊。
秀葉髮垂綠，雜英牙變黄。
犧尊與溝斷，俗骨爾何望。
復和前韵二首·其二
作者：劉攽
朝代：宋

父老見枯朽，皆從童稚年。
孫枝復秀色，仙事故依然。
巢鶴千齡異，源泉一溉偏。
頗笑海棕陋，崎嶇留在綿。
復次前韵
作者：劉攽
朝代：宋

仙游欺緬邈，古事厭增加。
自我新形勝，因之翫物華。
不勞工子勸，無價境天賒。
雲構森如畫，翬飛勢莫遮。
靜看梁燕賀，閒聽野蜂衙。
曹事初無壅，軍聲信不譁。
倚欄歌白雪，爲客進流霞。
快意凉風起，餘歡素月斜。
吳趨應有始，齊難詎爲誇。
夏日思王粲，名流得孟嘉。
優游琴八疊，悲壯鼓三撾。
遍看題詩語，飄然自一家。
復雪
作者：劉攽
朝代：宋

九江舊瘴冬無雪，三峽悲風近有冰。
山岳出雲寒處處，樓臺倚玉照層層。
不憂鴻雁飛無力，直畏蛟龍病莫興。
凍酒一杯還自勸，夜窗飄灑讀書燈。
忝官
作者：劉攽
朝代：宋

忝官東北藩，老拙復何言。
曹事輒付外，客車稀到門。
臨池看魚樂，倚杖聽禽喧。
莫恨三年最，從今長子孫。
思歸
作者：劉攽
朝代：宋

扁舟到北郭，屣履向東門。
不改蓬蒿陋，猶憐松菊存。
因秋動歸興，值物愴離魂。
早晚城頭月，呼兒坐小軒。
悼楊公緼二首·其一
作者：劉攽
朝代：宋

得君雖恨晚，白髮幸前期。
分手遂陳迹，晤言成獨悲。
隙駒得未久，風燭不勝危。
詎有修文選，高天可易知。
悼楊公緼二首·其二
作者：劉攽
朝代：宋

寄書曾未報，題墨宛如新。
長路歸丹旐，孤兒泣畫輴。
江湖餘氣槩，星月聚精神。
冥漠九原上，空將萬鬼鄰。
惠州豐湖
作者：劉攽
朝代：宋

昔在葛稚川，求爲勾漏令。
丹砂頗易得，羅浮聚仙聖。
窮荒非人情，適己自無競。
千歲若須臾，斯人已遼敻。
忽聞惠州守，修舊有佳政。
漲泉作豐湖，百頃湛明鏡。
芰荷爭秀發，魚鳥恣潛泳。
新疇日已多，耕者樂其盛。
高齋面空闊，寫影窮綠凈。
長嘯來清風，炎蒸亦無病。
勤憂本劭農，爽豁頼怡性。
寧須學神仙，豈必謝朝請。
明珠還合浦，夙昔人相慶。
君有近郭田，足繼甘棠咏。
感事
作者：劉攽
朝代：宋

誤以雄名薦九重，天書待詔未央宮。
白衣不召崔亭伯，賦筆猶殘亡是公。
魂驚晚出芙蓉輦，淚墮春生楊柳風。
衰鬢邇來元自白，可堪回首望遺弓。
感懷
作者：劉攽
朝代：宋

澤雉呼雌日出飛，林鴉失子夜深啼。
勞生未盡無生理，外境移心不得齊。
慈孝寺送顧待制次韵和孔舍人
作者：劉攽
朝代：宋

丈夫老益壯，鬢毛豈知秋。
多君志慷慨，不避千里遊。
躍馬過黄河，北視三四州。
要官在東序，河圖間天球。
古來功名人，未就不肯休。
譬如鑿空使，尚致安石榴。
况今南畝民，往往東西流。
還定安輯之，千倉仍萬輈。
慶壽挽詩二首·其一
作者：劉攽
朝代：宋

史占書五鹿，世德活千人。
孝養東朝盛，徽音赤管新。
濯龍虛望幸，繭館不知春。
歷數姜任事，寧如復辟辰。
慶壽挽詩二首·其二
作者：劉攽
朝代：宋

鹵簿嚴仙仗，笳簫去掖門。
晝閒長樂衛，春寂灞陵園。
壹德詒謀地，群生顧復恩。
神遊餘仿像，日入際崑崙。
懷信驛亭晚望題其楹
作者：劉攽
朝代：宋

吳檣東風曉來入，楚客齊橈暮去急。
行人西，行人東。
逢迎送歸景不同，夕日春煙一望中。
戲作賣雪人歌
作者：劉攽
朝代：宋

北風沍寒紅日短，火爐燃薪不知暖。
南山闌干雪塞滿，連玉疊瓊何足算。
時移事異不可言，眼看星火垂南天。
道傍暍死常比肩，市兒相與贏金錢。
徹功有時難久全，物生豈有金石堅。
煎湯沸騰在眼前，可得意氣長矜權。
戲謝師直買伊陽田
作者：劉攽
朝代：宋

雒陽東周蘇子賢，兄弟馳說雄當年。
一身曾兼六國印，舉世皆羞二頃田。
君才十倍鬼谷子，期年已出揣摩篇。
公侯將相可自致，何竟高蹈伊陽川。
戲題西湖中魚
作者：劉攽
朝代：宋

重明水深波洗空，嘉魚萬族連西東。
鯤鮞細碎長者惜，赤鯉成就隨飛龍。
南風吹雨中宵雷，衆鱗不去真常才。
魴魚如玉鱠第一，安得大網相隨來。
承天寺翠景亭·其一
作者：劉攽
朝代：宋

一山篁竹間松杉，伏虎猶存居士庵。
鐘磬有時聞絕壁，漁樵將晚會平潭。
薄雲未解成春雨，返照偏能破夕嵐。
我所思人桂林外，憑高惆悵贈雙南。
承天寺翠景亭·其二
作者：劉攽
朝代：宋

松有喬林桂有叢，石梯苔壁興無窮。
快心疊嶂雲如掃，會意澄波日正中。
修竹緣崖高竦竦，早梅飄雪細瓏瓏。
狂吟大叫青冥外，驚看漁郎下釣筒。
挽丁元珍
作者：劉攽
朝代：宋

顔駟縻三省，君山困六安。
宦遊俱邂逅，行路正艱難。
去水爭還壑，凝霜苦敗蘭。
唯餘青簡在，時爲拂塵看。
挽刁景純二首·其一
作者：劉攽
朝代：宋

承明通佚老，仁智遠歸居。
門下無留客，燈前不廢書。
舞筵交履舄，倚杖及田廬。
以此爲家事，忘年八十餘。
挽刁景純二首·其二
作者：劉攽
朝代：宋

延陵君子墓，南極老人星。
自古稱遺愛，斯文重典刑。
一生隆許與，五福最康寧。
逝矣俱陳迹，臨風祇涕零。
挽孔經父二首·其一
作者：劉攽
朝代：宋

鄉里東南秀，衣冠伯仲賢。
先鳴俱中雋，競爽故無前。
朔雪凋華萼，炎風急逝川。
斗間占紫氣，應復在龍淵。
挽孔經父二首·其二
作者：劉攽
朝代：宋

往昔方聞策，中間五諫書。
直繩無廢墨，利刃必投虛。
任重生何薄，年長恨有餘。
悲君雖視草，不及馬相如。
挽宋司空丞相二首·其一
作者：劉攽
朝代：宋

斗樞齊七政，鼎鉉象三公。
文武兼人際，安危注意同。
規隨餘故事，止足暢高風。
他日雲臺畫，依然想竇融。
挽宋司空丞相二首·其二
作者：劉攽
朝代：宋

蜜印加泉室，哀簫去國門。
降龍嚴冕服，畫鹿並車轓。
山甫中興業，臧孫既歿言。
定應天壤內，長與日星存。
挽故相國尚書令忠獻公·其一
作者：劉攽
朝代：宋

四轉更注意，兩朝公受遺。
大明開日月，全德冠皋夔。
已悟騎箕事，猶餘罷市悲。
太常難紀績，天語詔豐碑。
挽故相國尚書令忠獻公·其三
作者：劉攽
朝代：宋

殄瘁虛人望，哀榮備寵章。
疇功蕭相國，異數郭汾陽。
鼎實宵無味，階星晝隕光。
惟應文考廟，萬歲共丞嘗。
挽故相國尚書令忠獻公·其二
作者：劉攽
朝代：宋

意氣萬夫望，衣冠八尺身。
有爲悲鳳鳥，不作畫麒麟。
餘烈周宗近，英威漢相真。
召棠終勿剪，晝錦仰鄉人。
挽杜祁公太師二首·其一
作者：劉攽
朝代：宋

孤童迨耆老，仕郡至三公。
任重仍長道，材全信永終。
時推子房智，人識伯夷風。
存歿哀榮禮，千秋誰與同。
挽杜祁公太師二首·其二
作者：劉攽
朝代：宋

赤舄三師貴，諸公百里封。
舊勳兼注意，餘事寄明農。
哀動襄陽市，悲殘鄭國舂。
空餘靈壽賜，無復見臨雍。
挽王正仲母永壽太君·其一
作者：劉攽
朝代：宋

天錫期頤壽，恩疏石窌封。
母儀兼事事，子貴亦重重。
歸旐滄江水，新阡翠嶺松。
曾參無所係，不待祿千鍾。
挽王正仲母永壽太君·其二
作者：劉攽
朝代：宋

平日南陔養，諸公爲美談。
兒啼因戲綵，羹遺復調甘。
盛事一知十，修齡百與三。
青烏傳吉卜，喬木藹相參。
挽盧通議·其一
作者：劉攽
朝代：宋

射策蘭成歲，歸全韋相年。
聰明百齡事，冠带五朝賢。
賜几元知止，臨雍尚缺然。
秋風正摇落，哀挽向新阡。
挽盧通議·其二
作者：劉攽
朝代：宋

山東推望族，泉室閟歸真。
善政餘談舌，清風在縉紳。
薤晞無復露，草弱漫棲塵。
頼有傳家慶，光華列世臣。
挽胡元夫母壽安縣太君二首·其一
作者：劉攽
朝代：宋

應嫗金琛社，桓釐邑致膰。
母儀真盛德，祿養現興門。
尚想君羹遺，那悲口澤存。
蒼山松梓暮，弔鶴去翩翻。
挽胡元夫母壽安縣太君二首·其二
作者：劉攽
朝代：宋

清德畏人知，傳家頼母慈。
何時丹桂擢，相戒白華詩。
戲綵歡無極，藏舟事密移。
千鍾已不暨，後日可勝悲。
挽胡太傅二首·其一
作者：劉攽
朝代：宋

州來推博物，伯始貴中庸。
論道宜黄髮，銘功遍景鐘。
龍門餘舊客，馬鬣悵新封。
後世瞻遺德，南山萬丈峰。
挽胡太傅二首·其二
作者：劉攽
朝代：宋

路車申伯去，白馬庾公歸。
殄瘁人相弔，哀歌露易晞。
石麟森立木，蜜印鎖泉扉。
絮酒慚徐孺，回看旅雁飛。
挽蘇明允二首·其一
作者：劉攽
朝代：宋

季子才無敵，桓公義有餘。
空悲武儋石，猶得茂陵書。
郢路營魂遠，江源氣象虛。
康成宜有後，正使大門閭。
挽蘇明允二首·其二
作者：劉攽
朝代：宋

漢儀綿蕝盛，周謚竹書存。
益以春秋法，因知皇帝尊。
百年當絕筆，諸子謝微言。
詩禮終誰及，賢良萃一門。
挽西京左藏使石太保二首·其一
作者：劉攽
朝代：宋

勇擲諸生筆，終乘使者車。
家聲唯孝謹，將略亦詩書。
鶴髮遺榮始，瀧岡卜兆初。
謬承公叔薦，曾未撇衣裾。
挽西京左藏使石太保二首·其二
作者：劉攽
朝代：宋

青綬股肱守，毳衣方伯監。
威名真落落，碩望自巖巖。
道遠年如待，才長志尚緘。
家多二千石，會見集門凡。
挽韓侍郎夫人范郡君·其一
作者：劉攽
朝代：宋

名卿俱令族，慶善集清門。
珮玉師柔訓，稱詩得婦言。
已嗟封馬鬣，不待歸魚軒。
從此公侯事，凄凉屬采蘩。
挽韓侍郎夫人范郡君·其二
作者：劉攽
朝代：宋

夫尊因受郡，子貴亦通朝。
象服違偕老，幽宮不復朝。
長川空滾滾，落葉自飄飄。
哀挽青郊道，悲風送大招。
挽馮當世母朱太君·其一
作者：劉攽
朝代：宋

郡封家邑盛，羹遺主恩頻。
所以令勤貴，由來得孟鄰。
文軒空舊事，弔鶴怪來嬪。
摇落千山暮，陔蘭不復春。
挽馮當世母朱太君·其二
作者：劉攽
朝代：宋

躬績維公父，平反在不疑。
榮兼綵衣養，孝著白華詩。
黄髮全天壽，遺風盛女師。
畫輀丹旐遠，寧記鹿車時。
擬古六首·其一
作者：劉攽
朝代：宋

南轅適郢都，日與冥山背。
重生與徇名，夙昔不相待。
藜羹采薇蕨，芰製蘭爲佩。
遊樂天地間，安知一身外。
麒麟鬬大荒，日食星見沬。
夷齊餓西山，咨嗟爾胡罪。
擬古六首·其三
作者：劉攽
朝代：宋

趙王飛龍駕，翱翔羾天關。
塵土暫反顧，金玉高如山。
自喻固適志，超遥亡愧顔。
安知馬服子，軍破不得還。
前亡四十萬，後復圍邯鄲。
虛盈固天理，循環乃無端。
覺寐已不殊，何况百歲間。
嗟嗟道傍子，萬金非所安。
擬古六首·其二
作者：劉攽
朝代：宋

澤陂生芙蕖，映此蒲與荷。
彼美不可逢，憂心涕滂沲。
行樂在及時，株林起酣歌。
歡宴未渠央，國門擁干戈。
巫臣視不悟，室家嬰禍羅。
謀己既不忠，孰能爲君多。
擬古六首·其五
作者：劉攽
朝代：宋

嵯峨三神山，浩蕩仙聖遊。
金臺冠絕景，玉果垂千秋。
龍伯日已侵，巨鼇幸無憂。
波濤各一隅，但見雲氣浮。
跂予望可及，隠約清淺流。
大帆交問津，長風輒回舟。
不怨道路邅，所悲到無由。
世主自甘心，仙者非有求。
擬古六首·其六
作者：劉攽
朝代：宋

老萊隠窮楚，因與時世隔。
暮歸怪車轍，夜起避山澤。
若人不可見，况肯低顔色。
安知叢臺下，一旦三千客。
西邊竟不還，嗟哉少良畫。
擬古六首·其四
作者：劉攽
朝代：宋

秦昭登西山，慕與火帝遊。
頹林刊喬木，詔世爲博籌。
富貴良未厭，夸謾豈知尤。
投龜詬蒼蒼，楚靈輕九州。
塗窮乾溪旁，衆散不可留。
徘徊餓山澤，覺失涓人疇。
新王固有命，玉衣被纍囚。
故人謝師厚刻唐賢淳于先生墓詩于善謔驛系語其後刻石後二年師厚去世明年余過善謔驛讀詩悲之因作淳于墓詩又題二韵追悼師厚平生忘形善謔莫逆惟師厚爲然也
作者：劉攽
朝代：宋

故人墳宿草，翰墨想遺風。
善謔知君意，何傷睿武公。
效白公詩·其一
作者：劉攽
朝代：宋

不得起厭心，厭便住不得。
不得作戀想，戀即去不適。
厭生憎疾業，對面爲怨賊。
戀結貪著因，轉脚落沈惑。
上士體自然，知慧金剛力。
中人勤埽除，補闕塞瑕隙。
行莫到門返，饑莫看人食。
欲驗齊死生，且覷居官職。
效白公詩·其二
作者：劉攽
朝代：宋

默坐念逝者，身存至頭白。
起行觀病者，身健有餘力。
出門視勞者，身閒免事役。
入鄉閱貧者，身足飽衣食。
寓形天地間，幸已不失職。
奈何不自休，汲汲復戚戚。
大鵬彌九區，轉動恐逼窄。
鷦鷯巢一枝，隨意翻羽翼。
馳光無停留，駟馬方過隙。
君看北邙山，貴賤一真宅。
效韋蘇州古調詩
作者：劉攽
朝代：宋

於人無舊新，相見常爲歡。
本不作崖岸，中亦非斷刓。
賓僚自了事，縣邑無曠官。
豈惟競勉力，退亦絕閒言。
觀者以爲稀，不自知其然。
吾聞西方說，夙世常有緣。
將此會中人，厚德無讎怨。
文人諱異術，且以儒事論。
孔聖不可及，孟氏固所尊。
軻云創業易，成功則在天。
乃知古今士，無有能與賢。
達人同衆人，不肯妄自專。
斫冰詞
作者：劉攽
朝代：宋

楚客斫冰行苦難，清音愁絕逼人寒。
憑君與製水仙操，傳入湘靈寶瑟彈。
新作西池呈王守
作者：劉攽
朝代：宋

清源注長波，縈回十里內。
泓澄鑒群物，雜細分毛介。
旱歲未嘗減，隆冬方可愛。
傳云五龍舊，疑有神物在。
惜此去人近，久隨荆棘廢。
賞心一朝同，版築四面會。
鑿池兩漢集，抗榭群山對。
種花漸成蹊，栽竹俄自倍。
荷芰入四鄰，鷗鳥盈千輩。
鱼遊明鏡中，人語紅塵外。
眷茲仁智樂，况乃登臨最。
滄浪歡濯纓，藥餌勸飛蓋。
訟閒固材勝，神逸自形泰。
願言載筆間，屢得從公邁。
新居
作者：劉攽
朝代：宋

舉世同逆旅，此身那拙謀。
趣營容膝地，適似種瓜侯。
藥餌扶多病，躬耕强隠憂。
彈冠仍應客，車馬肯淹留。
新廣柏悅堂後軒作七言
作者：劉攽
朝代：宋

南榮曝日足娛客，北牖來風亦在予。
聊以維摩開丈室，便知陶令愛吾廬。
神龜大蔡昂頭際，澤雉名翬矯翼初。
戲問庭前雙古柏，閱人無算我誰如。
新晴·其一
作者：劉攽
朝代：宋

青苔滿地初晴後，綠樹無人晝夢餘。
唯有南風舊相熟，徑開門戶又翻書。
新晴·其二
作者：劉攽
朝代：宋

朝陽升空天氣新，荒郊落葉寒紛紛。
溪源流潦不可渡，知是蜀山前日雲。
新月
作者：劉攽
朝代：宋

稍見桑榆上，還沈河漢西。
氣凉知露白，天闊見星低。
靜色餘簾額，回光射鳥棲。
城烏偏可恨，到曉不休啼。
新灘行
作者：劉攽
朝代：宋

巴江之水西南來，峽束川壅聲若雷。
瞿唐五月不敢下，灧澦中流大如馬。
風波雖惡石不去，太古以來怨行者。
君不見前日巴山復摧裂，萬仞臬兀江中絕。
孟冬水涸石角見，上流下流盡精鐵。
當時長年皆有語，後來艱危從此數。
上天設險知爲誰，但恐妨人如灧澦。
新燕
作者：劉攽
朝代：宋

主人恩厚與相依，畫棟危檐晝啟扉。
豈是有心希鵠雁，衆雛成就即歸飛。
新開湖上待潛珠不出偶書戲孫莘老二首·其一
作者：劉攽
朝代：宋

貝闕藏珠安在哉，九淵深絕若爲媒。
風波可畏且歸去，漫道扁舟湖上來。
新開湖上待潛珠不出偶書戲孫莘老二首·其二
作者：劉攽
朝代：宋

合浦因人去不還，隋侯未值報恩年。
欲憑泉客傳微信，夜久凉風月滿川。
新雁
作者：劉攽
朝代：宋

南飛洞庭雁，稍復過衡陽。
宇宙同爲客，春秋各異方。
邊塵猶處處，殺氣苦蒼蒼。
恐有傷弓翮，哀鳴少稻粱。
新雁
作者：劉攽
朝代：宋

水生巴峽春始秀，葉下洞庭秋已高。
去雁來鴻多少日，羈人搔首看江濤。
方仕致仕
作者：劉攽
朝代：宋

在家出家古有此，方仕致仕吾自嗤。
晏眠足當几杖賜，散髮每從田野期。
息交便爾賓客絕，省事何說課最爲。
山濤非隠亦非吏，仲元不惠仍不夷。
旅舍不寐作回文四句
作者：劉攽
朝代：宋

定雲浮黑月，驚風觸巢鳥。
暝燈客單寢，短夢恨遲曉。
旅館
作者：劉攽
朝代：宋

滿月還成破鏡飛，流螢清露夜依依。
弄兒看織無窮樂，咫尺嵩雲不得歸。
既和宋君佳篇因取加字韵中所未用者別爲十二韵
作者：劉攽
朝代：宋

板築廢已久，樓居仍可嗟。
敢辭才不逮，何說智無涯。
史例同新作，民謠異刺奢。
棟梁虹夭矯，軒檻獸盤拏。
萬室瞻華宇，千兵擁建牙。
浮雲生柱礎，杲日透窗紗。
明滅穿林水，稠重覆塹花。
長空指去鷺，過雨亂鳴蛙。
屢獲詩人賦，時紆長者車。
薦觴凝縹白，諧語繆壺齟。
隠吏容攀桂，終更遽及瓜。
多慚雙鬢雪，蕭颯對文緺。
日晚
作者：劉攽
朝代：宋

清秋來早晚，落日正蕭然。
稍見林外水，獨聽風際蟬。
牛羊暝知道，墟落遠生烟。
歲事看禾黍，方知沮溺賢。
日晚步過孫監丞
作者：劉攽
朝代：宋

夕陽喧鳥雀，幽徑入蓬蒿。
於此興不淺，行吟殊未勞。
市朝移俗態，麋鹿共吾曹。
稍稍鐘聲暝，林梢白月高。
早春懷都下
作者：劉攽
朝代：宋

沈滯幕府官，三見春華換。
早聞知命言，豈敢竊自嘆。
樗老謝彫刻，鉛鈍繆鎚鍛。
幸茲省文書，聊以騎款段。
鄉閭越南北，弟姪稍婚冠。
藹藹西掖垣，哲兄秉天翰。
悠悠思者懷，歷歷念可看。
仰視歸飛鴻，何當爲我伴。
早春郊外
作者：劉攽
朝代：宋

滿城塵土無窮極，出郭風煙頓掃除。
春淺暗泉流脈脈，日長歸雁影疏疏。
强將拙計仍謀野，等復勞生愧荷鋤。
安得面山臨水地，種花移竹一茅廬。
早行
作者：劉攽
朝代：宋

山鳥相呼曙，檣烏自指南。
健看帆席滿，坐數舳艫銜。
水闊蛟龍舞，魚肥鸛鶴貪。
陣雲濃似墨，送雨向湘潭。
早行
作者：劉攽
朝代：宋

東方未明天紫色，凉風吹空聲惻惻。
船人起語鳥奮翼，兼葭茫茫江水白。
石潭轉旋蛟龍窟，巖壁冥蒙虎豹迹。
生存古木數十圍，老死懸藤百餘尺。
民生有爲俱事役，豈獨羈人不遑息。
商歌濁酒聊慰懷，君不見仲尼旅人常接淅。
春寒·其一
作者：劉攽
朝代：宋

越羅裁衫春服新，寒爐委灰無復溫。
夭桃著花紅滿檻，弱柳吹線青映門。
豈知天事有反覆，假借專物矜餘恩。
平明雪片白似玉，敗裘死灰仍紛紛。
女桑吐葉蠶欲生，東郊草綠方趣耕。
玄冥欺人人弗信，百蟲奮蟄雷已驚。
沈陰驅除坐可待，白日隠隠浮雲外。
春寒·其二
作者：劉攽
朝代：宋

清明東風零雨頻，曉來料峭寒著人。
人言天事不可測，欲回暮春成早春。
花紅柳綠皆自若，一氣變化宜有神。
漆園老人惜光景，求術却老無聲影。
忽聞春有再韶時，亦覺身當還壯境。
花前一酌心熏然，敢道朱顔非少年。
春日
作者：劉攽
朝代：宋

春波淫淫泉脈清，揵菑作擔芳草生。
女桑柔弱欲動色，落枝投斧聲敲鏗。
山前一雨杏花白，布穀來往相和鳴。
鞦韆繫樹徑路熟，童稚翁嫗歡逢迎。
田家此樂世豈知，人生所急食與衣。
計謀雖拙日有效，筋力無餘身得爲。
春日凉榭寄戴大臨
作者：劉攽
朝代：宋

老去苦無悰，春還暫真賞。
念無俗慮侵，得以山林往。
尋幽喜人遠，習靜憎禽響。
東風日暄和，觸事全勝尚。
春日登樓·其一
作者：劉攽
朝代：宋

水國春歸晚，晴樓旅望賒。
青絲垂地柳，白朵出牆花。
聽鳥參人語，看雲任帽斜。
滄浪殊不極，春色故無涯。
春日登樓·其二
作者：劉攽
朝代：宋

野性耽章句，春容看旅愁。
眼前都俗物，天外倚高樓。
芳草茫茫綠，清淮𣺻𣺻流。
片雲還欲雨，悵望恐花休。
春日野次
作者：劉攽
朝代：宋

溪雲晴漠漠，野日晝陰陰。
燕翼飛高下，花房亂淺深。
和風快吹面，浄水喜清心。
極目傷千里，曾無楓樹林。
春葺所居
作者：劉攽
朝代：宋

貧賤智不遠，終年謀一身。
北堂甫成冬，西軒已送春。
開窗納清風，掃地祛凝塵。
今是覺昨非，會意成日新。
一悟蓬蓽興，寄言當世人。
時事亦寒暑，無爲迷舊津。
春陰
作者：劉攽
朝代：宋

峽雲春易雨，水國暮多風。
原草萋萋綠，林花淡淡紅。
清江晚寒外，落景半晴空。
物色憐新燕，歸懷目去鴻。
春雪早朝和沈編校
作者：劉攽
朝代：宋

曉寒初怪客衣重，隠約鐘聲長樂宮。
出戶萬家橫雪裏，止車雙闕秀雲中。
退朝禁柳迎人綠，寓直庭花向日紅。
縱使著書嘲尚白，會應華髮兆非熊。
昭君怨戲贈
作者：劉攽
朝代：宋

武皇聽歌長太息，傾城不難難絕色。
連娟脩嫮果自得，三十六宮寵無敵。
君不見孝宣既沒王業衰，優游時事牽文辭。
延壽丹青最叵信，無鹽侍側捐毛施。
此時昭君去宮掖，邊風侵肌雪滿磧。
穹廬旃牆燒𤑺蠡，琵琶怨思胡笳悲。
猶憐敵情不消歇，子孫累世稱閼氏。
傳聞漢宮翻可愁，紈扇綠衣長信秋。
燕啄皇孫兩悽惻，當時無事成深仇。
覆杯反水難再收，深淵瞬息爲高丘。
塵沙蕭條猛虎塞，邊民獨記和親侯。
晁美叔前寄知字韵詩別求予詩既已和前篇因復用前韵作一篇寄晁
作者：劉攽
朝代：宋

促軫危絃音最悲，傷心那得世人知。
由來入室升堂者，意在高山流水時。
與子徑爲竹林宴，到今長記角弓詩。
文昌近極官清貴，不負羔羊及素絲。
晚春登樓
作者：劉攽
朝代：宋

川原自不改，春事已疇昔。
衆芳生晚綠，遠樹森重碧。
流鶑歇復歌，乳燕飛暫息。
對酒獨慷慨，惜無同心客。
晚步
作者：劉攽
朝代：宋

日沒城陰合，人歸草露凉。
淺池宜短艇，高樹倚胡床。
清嘯激秋氣，孤吟留月光。
敢言吾獨善，魚鳥正相忘。
晚步寄徐從道
作者：劉攽
朝代：宋

日夕興頗適，逍遥步城隅。
連峰蒼翠間，决溝見平湖。
鳥去一何逸，白雲與之俱。
太虛自無礙，真意寧有拘。
春華白藹藹，欣欣動群枯。
園畦亦成趣，嫩綠榮寒蔬。
思君昨相語，水木西山居。
况此天氣新，田野多歡娛。
注想已自爾，念歸定何如。
晚歸
作者：劉攽
朝代：宋

古木號蟬鴉亂棲，凉風稍稍襲人衣。
高樓鼓角悲秋意，小市漁樵競夕暉。
雖有簿書容暇豫，强從賓旅復來歸。
閉門躍馬俱人事，吾道何能問是非。
晚歸望月
作者：劉攽
朝代：宋

落日隠城頭，深林已微暝。
相携步明月，詰曲穿繚徑。
稍稍歸鳥栖，四風亂鐘磬。
晚泊長蘆贈南來鄰船
作者：劉攽
朝代：宋

沿遡同一川，風波情豈別。
維舟暫相從，銷憂自怡悅。
明發南北飛，離懷更秦越。
晚行
作者：劉攽
朝代：宋

天闊西曛久，風多客語聞。
九江秋落水，三峽暮歸雲。
飲啄鷗相並，歸飛鶴不群。
湘潭早摇落，稍稍悵平分。
晚起
作者：劉攽
朝代：宋

黄昏就枕日午眠，入春夜短常獨然。
不嫌時世欲無覺，每爲身謀私自憐。
夢爲嘉魚潛九淵，夢爲飛鳥翔高天。
喜來寢覺了不辨，安知此興非神仙。
晚過西湖
作者：劉攽
朝代：宋

落日微雨好，浮雲近水多。
空濛亂林樹，涵泳著星河。
賞極興不盡，跡歸心更過。
猶須明月夜，濯足弄金波。
晝眠
作者：劉攽
朝代：宋

薰風四月樹陰合，無事高眠晝漏長。
覺後已疑人世改，起看林影上東牆。
晦日自薦福泛舟泊女郎臺下又泛東湖
作者：劉攽
朝代：宋

雪解寒生水，平湖照眼新。
扁舟徐送客，絕境漸無人。
逕草芳菲淺，沙禽羽翼馴。
佳辰數携酒，晦日已疑春。
晨至後園
作者：劉攽
朝代：宋

白露晨已重，晚花秋正繁。
城陰到少息，林下寂無喧。
圃老能呼鶴，樵奴競戲猿。
山林何異此，機事復誰存。
晨興
作者：劉攽
朝代：宋

宿露寒猶重，升曦旦尚昏。
高秋凋衆木，百里見平原。
水涸看魚族，田收長稻孫。
冥山不可望，那復更南轅。
晨起
作者：劉攽
朝代：宋

斷角續鳴鐘，惜時春已空。
曉星猶伴月，早雨不禁風。
眠食須頤老，衣冠强自公。
庭陰全綠色，無復見殘紅。
晨起汴上口占寄韓玉汝
作者：劉攽
朝代：宋

戍鼓鄰雞催啟關，繁星未墜重愁顔。
雲含雪意朝寒外，河带冰光曙色間。
去遠不堪登灞涘，言歸時復念東山。
梁臺客在文章盛，修竹何當復共攀。
景德寺河沙院餞蘇安上知泰州劉元忠河北都運分題得無字
作者：劉攽
朝代：宋

今朝一樽酒，聊與故人俱。
非復少年日，深驚別意殊。
燕雲低朔漠，楚水向江湖。
報國不一事，出門成異塗。
騰鱗安浩蕩，雋翼就虛無。
應笑白頭老，閉關方據梧。
景潮亭
作者：劉攽
朝代：宋

澤國水遥遠，歸舟亭短長。
他方向夕景，此地正朝陽。
物色桑榆上，風波鳬雁行。
臨流問漁父，好在濯滄浪。
暑行·其一
作者：劉攽
朝代：宋

憩馬道傍舍，解衣仍佇立。
四檐庇陰凉，蕭蕭風氣入。
雖云茅茨陋，枕簟亦自給。
已勝鞍馬間，筋力苦倦急。
田野歸去來，餘年猶可及。
暑行·其二
作者：劉攽
朝代：宋

赤日成畏途，相與逃熱行。
中宵寢不安，兩舍鷄初鳴。
據鞍寢夢間，墮策忽自驚。
官身跨官馬，倦𠙆奈有程。
愧負田野翁，安穩眠到明。
暫之霅上留別一二兄弟
作者：劉攽
朝代：宋

回首嗟行役，吟詩愴物華。
西風凋木葉，客子去天涯。
日暮看邊雁，江秋見海槎。
重陽誰對酒，野菊自開花。
曉晴入薦福院
作者：劉攽
朝代：宋

日照庭除上下光，雪殘喬木碧蒼蒼。
空無鳥雀隨人語，散漫風煙駐佛香。
曉起東園
作者：劉攽
朝代：宋

禽鳴知欲曙，野客自晨興。
春草生三徑，朝光下九層。
園林問圃老，笋蕨待巖僧。
即此甘幽屏，趨時要未能。
曬書
作者：劉攽
朝代：宋

幽事隨時有，移書曬日華。
囊開魚蠹字，眼暈石榴花。
病忘多三篋，勞心愧五車。
賜書仍有品，前輩羨吾家。
曲阜宣聖廟夫子手植檜二首·其一
作者：劉攽
朝代：宋

秀色拏空四十圍，問年今已倍千斯。
移根信假杓關力，息蔭寧無煖席時。
文字魯恭經改觀，履綦鍾意想攀枝。
季孫亦自譽佳樹，漫負甘棠蔽芾詩。
曲阜宣聖廟夫子手植檜二首·其二
作者：劉攽
朝代：宋

伐樹商丘去被圍，似於庭檜特勤斯。
禹腰堯顙應遺魄，柏葉松身異曩時。
恭梓二三千學士，愛棠四十六孫枝。
攝衣下馬低回久，更就清風一誦詩。
書堂對雪
作者：劉攽
朝代：宋

天寒不成寐，看雪坐清晨。
默怪人聲絕，都迷物態真。
璇宮寒爍目，琪樹靜無塵。
信有崑崙圃，神游屬此身。
書堂對雪·其一
作者：劉攽
朝代：宋

幽居遠人境，竹柏映吾廬。
滿目山林意，今晨霰雪初。
書堂對雪·其二
作者：劉攽
朝代：宋

積風寒玉折，驚鳥落花餘。
定有麕麚迹，環林未掃除。
書懷
作者：劉攽
朝代：宋

幼學慕高遠，讀書不求解。
志爲逍遥遊，恥以聲名賣。
寧從子桑簡，不願伯夷隘。
未常憂瓠落，豈復顧機械。
遯時良無悶，涉俗適得怪。
但使心休休，那論行夬夬。
世塗劇坎穽，人理甚蜂蠆。
低顔費將迎，非意成睚眦。
鐵冠喜彈畫，法吏樂罥絓。
洗濯出瘢痍，丹青恣描畫。
抗言畏不傷，奉職謂匪懈。
指擿本無瑕，銷鑠緣鼓韛。
群嬉更嘯呼，鬥巧逾狡獪。
抵巇加捷翻，取必期稱快。
上恩初優假，一眚猶縱解。
雖蒙三面寬，未免六翮鎩。
全生愧液樠，有道羨瘖瞶。
失馬未必悲，墮甑何足喟。
后皇物群生，大塊爲之噫。
在盈或時虧，有支那可壞。
行葦無踐履，甘棠勿翦拜。
猶將采葑菲，詎有棄菅蒯。
寧當置韶濩，始欲薦任韎。
厭飫椒與蘭，玩惜饐而餲。
宿名守枯槁，知命遺芥蒂。
猖狂蹈大方，屈服嗌若喝。
腰舟雖云慎，吹虀亦已憊。
既往誠無追，有來當自戒。
蕭蕭鬢毛改，杳杳歲月邁。
愚謀向千失，晚悟猶一灑。
龜手世絣絖，支離保鍼茝。
鬻渡學操舟，閉肆從問卦。
念皆賢者爲，亟聞古人話。
有田倚江湖，往歲成畝澮。
還歸豈無圖，緒業頗未敗。
采菰仍得魚，種榆因及薤。
小屋蔽蓬茅，大囷輸精稗。
逢迎具壺漿，稱貸償私債。
暑從泉流濯，寒有檐日曬。
何苦事明經，區區矜地芥。
曹司封詩
作者：劉攽
朝代：宋

自我勝冠带，日聞鄉黨議。
意嫌風俗衰，長老俱喻利。
緬懷千歲士，未謂今昔替。
果哉曹大夫，高度跨一世。
人皆競錐刀，趨走候形勢。
强能弋公侯，弱或丐奴婢。
而公獨長往，亦豈惡富貴。
顧當拯頹波，且以伸吾義。
昔在天聖中，太后猶稱制。
桓桓諫議公，正色風憲地。
王室依老臣，蕭牆屏奸計。
一麾竟謫守，褒贈身後事。
至今誦遺烈，每雪義士涕。
天倫見霜標，粲粲真難弟。
大雅貴老成，春秋有凡例。
吾將編野史，著述二公志。
直清先伯夷，退靜後季次。
願爲得者規，不使達者愧。
曾魯公挽詩·其一
作者：劉攽
朝代：宋

扶陽詩禮樂，丞相始安車。
世祚公之魯，門風行在書。
三朝推帝賫，九敘見民餘。
古有騎箕事，今知定不虛。
曾魯公挽詩·其三
作者：劉攽
朝代：宋

南公工說讖，故老筆通靈。
本自符千運，宜然享百齡。
嵩高雄作鎮，河潤溢爲滎。
考卜佳城處，無須石槨銘。
曾魯公挽詩·其二
作者：劉攽
朝代：宋

雲臺存畫像，畢陌想遺風。
文彩階符在，儀型嶽鎮空。
考終方備福，言念始爲忠。
今日緇衣美，能明善善功。
月夜吹簫
作者：劉攽
朝代：宋

長路見秋月，空江連夜明。
吹簫不能寐，舉酒遞相傾。
賈客或垂淚，羈人多失聲。
湘絃苦沉絕，曲盡一含情。
有懷北歸
作者：劉攽
朝代：宋

江漢不宜秋，羈人北望愁。
帝鄉從此去，楚水正東流。
竟日悲鶗鴂，長歌倚蒯緱。
天邊兩黄鵠，那肯爲人留。
望九華山
作者：劉攽
朝代：宋

初行江南道，山水皆可愛。
忽見九華峰，瑰奇又堪怪。
去之百餘里，青翠若無類。
羣山特微茫，屹起視其背。
初疑楚人劍，真能倚天外。
快意入浮雲，恥令白日晦。
又如羣游龍，垂胡飲江瀨。
俯仰令人驚，頃刻千萬態。
未知灊與霍，何能配嵩岱。
得無失其真，吾爲古人悔。
山中多良田，泉源得灌溉。
頗思藏其間，將家事耕耒。
塵氛未决往，暫若觀畫繪。
日暮飛鳥還，臨風久儓儗。
望廬山
作者：劉攽
朝代：宋

蒼山去郭三十里，日暮雲收獨立時。
應是塵埃能瞇眼，幾人曾有望山詩。
望荆山
作者：劉攽
朝代：宋

宿雲收疊嶺，初日上危岑。
黤黮千重黛，光芒一線金。
秋高怨摇落，野曠快登臨。
誰怪欣然樂，山林慰此心。
望華山
作者：劉攽
朝代：宋

荆山連太華，青翠望難分。
嶺首明新旭，山腰暝白雲。
玉攢光自照，波蕩勢成文。
應接寧知倦，清輝遠送君。
朝回
作者：劉攽
朝代：宋

朝回還閉戶，講徹復觀書。
重祿爭消得，微軀且自如。
俗情矜不及，生理付無餘。
寂嘿懷張摯，淹留苦魏渠。
末伏
作者：劉攽
朝代：宋

火流漸近桑榆上，秋氣新從閶闔來。
每歲長安猶暑熱，內官相屬賜冰回。
李公擇自滑州移知鄂州
作者：劉攽
朝代：宋

黄河魴與鯉，不及武昌魚。
好去連城守，翩然雙隼旟。
諫官仍重外，天祿不成書。
可待三年最，歸來侍赤除。
李公擇自滑州移知鄂州
作者：劉攽
朝代：宋

黄鶴仙人去不留，武昌官柳傍層樓。
前山欲近滄浪水，芳草遥分鸚鵡洲。
漁父嘯歌聊自樂，禰衡詞賦若爲謀。
朱輪皂蓋一身貴，談笑豈知千古愁。
李尚書除少保致仕
作者：劉攽
朝代：宋

疏公黄髮欲遺名，詔秩青宮二品榮。
自昔爲家皆僻地，更聞題劍得佳城。
賜金給館君恩重，倚杖看山世累輕。
試問門風過萬石，白頭賢子已名卿。
杜介供奉園亭
作者：劉攽
朝代：宋

側徑群芳經荷鋤，小窗明日喜觀書。
下床便得山居樂，深巷仍多長者車。
省事即知長脫灑，養生元不待贏餘。
客來一醉聊相向，莫問經年甔石儲。
束芻
作者：劉攽
朝代：宋

束芻食騏驥，斗水活蛟龍。
轅下雖可哀，泥蟠未必窮。
解驥就衢路，借龍起雷風。
寥寥四海廣，去矣君安從。
東園新種雜樹
作者：劉攽
朝代：宋

青苔翠竹吾人好，穿徑誅茅野老家。
豈爲素封增橘樹，還知避世種桃花。
會因叢桂留騷客，却憶安榴逐漢槎。
已有風光催物色，定甘羈旅待年華。
東樓
作者：劉攽
朝代：宋

樓前淮水上，遠樹似魚鱗。
來帆與去櫂，腸斷倚欄人。
東關山水
作者：劉攽
朝代：宋

青靄望不極，連峰如置關。
不知清溪水，漾漾出其間。
孟夏江水深，溪流正西還。
崖根亂石多，散激聲潺潺。
雜樹色相映，密竹不可刪。
造幽覽衆妙，撫事清心顔。
洄洑自多魚，網罟羅前灣。
幽人閉上方，繚徑纔可攀。
疇昔新安江，寤寐龍門山。
目擊暫有遇，絕勝猶班班。
客程非趨時，淹泊寧所艱。
少留盡餘興，更伴浮雲閒。
林都官種花
作者：劉攽
朝代：宋

休迹異從告，退居乃靡祿。
勞心不治人，寓興此嘉木。
客來啟荆扉，側砌紛衆綠。
名存洛陽品，秀出海南族。
理會意必歡，誰能傷局促。
時當載酒過，三徑成幽熟。
果園巷訪楊寺丞
作者：劉攽
朝代：宋

馬出城門小徑斜，廢園故國總堪嗟。
曲池平盡喬木老，舊地分張百姓家。
柏悅堂·其一
作者：劉攽
朝代：宋

往說齊侯寢，此堂申甫餘。
千齡長秀聳，衆木既消除。
杖履每多興，冰霜冞自如。
凉風破蒸暑，真賞復誰須。
柏悅堂·其二
作者：劉攽
朝代：宋

華堂柏兩株，清景喜多餘。
密影隨步武，凉風自掃除。
蒼顔師尚父，勁節藺相如。
寄謝繁華子，榮枯可立須。
柘湖
作者：劉攽
朝代：宋

南海浮柘山，嘗試問水濱。
桑海變未久，婉孌茲爲神。
昔聞仇池穴，上有牛女津。
物理寧可窮，空驚舟檝人。
柿紅
作者：劉攽
朝代：宋

柿紅梨紫漫山熟，冷雨蕭蕭落喬木。
東田收穀畝數斛，築場斂積高如屋。
柴車斑斑黄犢健，丁男肩磵兒指禿。
烹豬漉酒樂社神，急鼓悲笳斷仍續。
田家此樂何所憂，閭里至老還相收。
道傍滯穗如山邱，何處老翁寧有求。
桂花
作者：劉攽
朝代：宋

月中丹桂昔誰栽，經歲光華十二回。
正似此花多意思，一番紅過一番開。
桃源
作者：劉攽
朝代：宋

武陵溪深山合沓，巖谷掩映秦人家。
仙俗迷塗不可到，春風流水空桃花。
山中道人多百歲，翠髮蕭條神骨異。
漁舟往往傍林麓，相逢亦問人間世。
梅雨
作者：劉攽
朝代：宋

梅實初黄暮雨深，寶刀生鏽鏡昏沈。
年年卑濕身無病，自覺能勝百鍊金。
椿下獨坐
作者：劉攽
朝代：宋

凱風長羣物，赤日流正陽。
幽居似囂煩，嘉樹亦陰凉。
偶坐方丈間，吾非厭華堂。
愛此真不材，保彼千載長。
仰視龍蛇形，屈蟠正蒼蒼。
忽疑翠羽葆，何以居我傍。
吾聞高蓋人，專寵來百殃。
我獨安隠幽，入鳥不亂行。
楊之美彈棋局歌
作者：劉攽
朝代：宋

漢皇初厭蹙鞠勞，侍臣始作彈棋戲。
東方諸公盛得名，魏文以來稱絕技。
後宮粧奩乃可爲，客著葛巾尤更奇。
誰令朱墨異貴賤，百世紛紛無已時。
君從何處得此局，石理溫華瑩寒玉。
山形四隤澗谷深，別將望秦森在目。
少年博戲日益新，古事不復傳今人。
君能興此亦先覺，辟雍老儒悲絕學。
楊寺丞書畫
作者：劉攽
朝代：宋

楊侯古書數十軸，草隸缺殘猶可讀。
古書流傳動千歲，書可倣摹古容僞。
愛君苦心能辨之，等捐千金不爲費。
世嘗售名不售真，物可見形難見神。
重令志士一惆悵，念有遺寶隨埃塵。
東牆西牆畫滿屋，瑟琶小兒理新曲。
鄙夫長安交遊少，騎馬能來與君熟。
萬事好惡我自知，不作浮沈爲人更耳目。
楊花
作者：劉攽
朝代：宋

不分春色晚，楊花意氣驕。
吹噓輕一羽，容易點層霄。
細細穿檐隙，姍姍學舞腰。
暫來幽僻地，還復去人遥。
樹下
作者：劉攽
朝代：宋

百芳與春違，嘉樹成密葉。
上枝下相副，朝影暮還接。
徐風氣清凉，重露香浥裛。
關關變鳴禽，杳杳飛孤蝶。
神仙彼何有，靜境我心愜。
萬期猶視蔭，寸景疑度劫。
何用窺蟠桃，滄溟憚舟楫。
樹陰二首·其一
作者：劉攽
朝代：宋

清陰方丈得，暑氣乍來無。
塵榻從箕踞，前賢亦鍛爐。
晚蟲多黑羽，秋草半青珠。
安得遺方客，玄談似給孤。
樹陰二首·其二
作者：劉攽
朝代：宋

避世長梧子，居貧五柳生。
清秋葛衣薄，晚日濁醪傾。
雨蝶輕猶舞，風蟬凉不鳴。
淮南摇落早，倚樹不無情。
橄欖
作者：劉攽
朝代：宋

南珍富奇異，疇昔頗窮覽。
夷荒無書傳，從古陋鉛槧。
苞封走中土，天序異離坎。
有香已變衰，有色多黯謭。
今君此堂上，珍物惟橄欖。
青膚鏤瓊瑩，翠顆森菡萏。
若爲幽人貞，久見君子淡。
甘懷彼包羞，日新此剛敢。
清泉薦芳茗，臭味獨潛感。
澡雪清煩酲，滌除瑩玄覽。
靈均採時菊，西伯嗜昌歜。
廟鼎實調梅，壯士仍嘗膽。
由來超俗好，諸絕不言慘。
殷勤謝凡口，薤白空三噉。
檢覆郟城旱田示同官及寄河南諸賢
作者：劉攽
朝代：宋

昔歲歉無年，今夏仍荐饑。
罷民去南畝，賤價捐東菑。
籍籍道路間，餓者何纍纍。
藜藿不充腸，苶然旄與倪。
嗟我祿代耕，每食爲不怡。
徒懷仲由志，身賤那得施。
屬城上民訟，比牒皆苦詞。
奉詔實有無，百聞謝一窺。
星言說桑田，行與父老期。
觸熱不敢休，重趼寧告疲。
郊原赤如赭，秉穗無孑遺。
墾藝不可分，四旁生蒺藜。
流行誠代有，愚弱豈易欺。
附上亦有刑，殘下罪攸司。
鄙夫不忍此，告吏咸赦之。
庶茲咻噢恩，足以蘇惸嫠。
大農急經費，言利析毫釐。
二吾猶不足，一切寧謂宜。
國僑敏爭承，鄭邑用不危。
馮煖焚券書，田氏人若歸。
區區二小邦，兩士能若斯。
當官在必行，匪石安可移。
諸公悉吾友，此志良弗非。
當令徇路人，一聽狂者詩。
櫻桃
作者：劉攽
朝代：宋

中庭兩櫻桃，枝葉密相對。
蟠根不十年，不能開花如繡蓋。
前人費力後人賞，曩日春風今日在。
世間萬事或如此，富貴功名豈無待。
共知韶光過眼疾，霞紅雪白不足頼。
繁華及時數快飲，鳥散蜂飛無所悔。
次子由韵三首·其一
作者：劉攽
朝代：宋

流霞飲過已忘寒，和筆螭坳墨色乾。
溫室前頭問名木，此身知不誤儒冠。
次子由韵三首·其三
作者：劉攽
朝代：宋

華光勸講想天臨，白髮儒先遇主心。
仍寄史臣揮直筆，聖謨文思與幾深。
次子由韵三首·其二
作者：劉攽
朝代：宋

四朝傳說直臣言，萬事多君與輊軒。
重到彤墀揮翰處，想知雲夢一時吞。
次韵
作者：劉攽
朝代：宋

落泉無時休，洩雲常自還。
居然萬峰秀，共此亭戶間。
擘華力何壯，鑿隴巧已艱。
造幽非近規，會心寧愧顔。
朝扉面蒼蒼，夜枕聽潺潺。
蒔以松桂藂，葱翠皆可攀。
長歌發真賞，錦繡先斕斑。
座客齊起予，清玉聯玦環。
夙齡慕遠遊，未能遍人寰。
學仙理茫昧，遁俗事間關。
風波天一隅，不到三神山。
終當振衣往，對境聊自閒。
次韵以道月中作
作者：劉攽
朝代：宋

月從海底出，素景天外來。
解道千里共，斯人安在哉。
洞庭木葉脫，未央簾幕開。
顥氣徹霄漢，炯炯不受埃。
羣居笑李白，獨與影裴回。
願言常相親，無使手停杯。
次韵和原甫登禪智寺上方院二首·其一
作者：劉攽
朝代：宋

訪舊起廢境，賞心如此回。
平川似曲沼，崇岡象層臺。
前騶經林藪，飛蓋凌崔嵬。
漏遲日向永，景照春已來。
即事有餘勝，懷古常興哀。
寥落江都宮，壯麗安在哉。
方昔盛歡娛，寧知名已頹。
一咏宜春賦，悵然爲停杯。
次韵和原甫登禪智寺上方院二首·其二
作者：劉攽
朝代：宋

夫子信與點，賜也敢望回。
遥知成春服，復此登春臺。
一水近清淺，衆峰遠崔嵬。
林端白雲暝，竹下清風來。
谷深鶑徐囀，川迥雁仍哀。
賓至賦樂胥，觴行咏康哉。
詞鋒與醉墨，餘響若底頹。
何以喻珍奇，繁露將玉杯。
次韵和司法掾陳郛
作者：劉攽
朝代：宋

晚得詩人賦，長謠長者言。
坐曹凉雨過，歸舍暮禽喧。
交態傷貧富，時情任輊軒。
懷歸空有夢，郢路屬營魂。
次韵和周承議登仙源宮樓
作者：劉攽
朝代：宋

屏星駐真境，喬木盡蕭森。
野曠日偏永，山寒雲更深。
九皇容盡信，萬事盛來今。
回首靈光殿，飛鴉起暮林。
次韵和孔朝議
作者：劉攽
朝代：宋

自愧專城無到客，今晨錫宴喜君同。
詩言泮水始可與，酒勝邯鄲長不空。
但有葵心傾日下，待看雲瑞起封中。
高車清興底易盡，怪似林間束緼翁。
次韵和宋職方北樓
作者：劉攽
朝代：宋

勝事略就手，茲樓無復加。
棟梁宏可愛，丹碧麗非華。
風月登臨最，川原眺望賒。
斗城知日近，瀛海自雲遮。
杖屨歡乘興，文移謹報衙。
晝閒禽語靜，歲熟市聲譁。
柳影重重幕，蓮香處處霞。
舳艫隨渚遠，睥睨向人斜。
話聽游童樂，詩煩上客誇。
國風麟趾應，賓宴鹿鳴嘉。
鵰鶚無餘力，騏驎不待撾。
衰遲竟何補，襆被念還家。
次韵和張宣德合江亭
作者：劉攽
朝代：宋

此水此山今昔遊，蒼煙古木又窮秋。
起隨佳士初乘興，忽話離人始欲愁。
南極早知無到雁，北天那可際歸舟。
老身學得灰心也，不是灰心淚已流。
次韵和張屯田新年六十九
作者：劉攽
朝代：宋

春風數盡九，節物都非舊。
幕府省文書，階除減奔走。
慵憐啼鳥喚，老藉高花誘。
前林通杖屨，小榭勤箕帚。
喜逢張公子，七十健少有。
解吟長韵詩，不避盈樽酒。
囷倉年穀實，鄰里均石斗。
樊圃畦隴成，餘力到花柳。
長爲子孫主，擊壤歡百口。
次韵和張舍人北使歸
作者：劉攽
朝代：宋

飲冰重見古人心，絕幕仍當暮雪深。
朝出穹廬隨拜日，夜鳴刁斗候橫參。
胡兒射雁爭娛客，羌女聽笳却走林。
聞說虜情親博望，一言珍重萬黄金。
次韵和望嶽亭詩·其一
作者：劉攽
朝代：宋

連逢七十二重山，芝朮潛通小有天。
自笑何須仙者笑，未忘軒冕顧金錢。
次韵和望嶽亭詩·其二
作者：劉攽
朝代：宋

望嶽亭前一憑欄，秋雲蕭索水光寒。
北人解道衡山遠，此地衡山已背看。
次韵和梁郎中咏太一碑
作者：劉攽
朝代：宋

翠琰盤螭近玉題，芝書光彩賁雄辭。
方從薄忌真如在，事絕鴻都豈易窺。
幼婦色絲輝錦組，銀鈎金錯照琉璃。
暮年無望青藜燭，時就祠官效祝釐。
次韵和楊叔恬贈鄭秘丞
作者：劉攽
朝代：宋

緯蕭棄明珠，龜手安絣漂。
浮生每殊塗，吹萬亦異竅。
傳劍不成顯，談舌無與掉。
圜冠豈誤身，儒術真寡要。
歲時不我與，壯年更稚少。
白髮綠鬢多，班班已盈照。
安排慕無悶，推命獨孤笑。
趨愚甘就迂，遣累稍夷峭。
嵯峨天門開，事業寄周召。
登賢如弗及，得士故頗料。
乃知古猶今，孰有賀隨弔。
寸善曾不遺，有功輒先調。
驊騮自西極，翠羽出丹徼。
黄鐘陋巴歈，文鼎嗤畚篠。
况聞邱園秀，得以虛名釣。
唯憂有道卷，莫敢後時誚。
食苹鹿相呼，在鶴鷄群叫。
飯牛歌何哀，築巖貌惟肖。
顧予乃迷方，黥劓誰與療。
章甫期適越，風帆欲逾嶠。
敦敦樂瓢簞，耿耿甚熒燿。
聊歡龜曳塗，猶畏犧入廟。
同聲邈難期，僻陋常耳剽。
逢君獨欣然，夙昔共明詔。
屢聞諸侯辟，復見尚書召。
奈何竟棲棲，塵土翳光曜。
西山悲采薇，鼎食歸洒削。
飛將不得封，重侯付嫖姚。
新篇一何工，大巧全衆妙。
上言道路勤，山海窮聽眺。
次述疇昔遊，弁髦迨冠醮。
下云厭屢空，藜藿甘咀嚼。
英賢困奇蹇，爲善誰復劭。
譬如飲洪鍾，偉量乃能釂。
鄭公亦全材，大厦方䆗窱。
珉瑶謝尺璧，絲管讓清歗。
同當鵠翻雲，肯爲魚在𦌒。
千里由咫尺，西城始春燒。
吾聞天祐賢，柞棫民所燎。
胡爲沮溺儔，躬耕老蓬藋。
次韵和王平甫贈張舍人
作者：劉攽
朝代：宋

通物樂自任，濟時常後安。
戢翼思迅風，騰鱗慕驚瀾。
天書進廉良，大罟綱目寬。
頃來中林士，繼踵青雲端。
王侯經緯氣，錦繡羅肺肝。
念當五鼎食，肯甘一瓢簞。
著書成揣摩，脫劍橫鏌干。
孟明已焚舟，廉頗方據鞍。
閉門謝塵軌，釜魚朝未餐。
竟完稽古力，已使同學嘆。
鳳池響鳴珮，芸閣峨高冠。
忘年義已深，踵門情更歡。
縱談劇流輠，處畫逾轉丸。
廣廷來風清，落日微雨殘。
凉泉爲濯溉，佳樹聊盤桓。
長歌斕篇軸，大盟粲珠盤。
寧爲端木子，矜此道旁觀。
次韵和王待制絕句·其一
作者：劉攽
朝代：宋

病軀何處識君恩，卧地無令四體勤。
客誦舍人詩句好，幾將筆硯一時焚。
次韵和王待制絕句·其三
作者：劉攽
朝代：宋

蔡邕倒屣貴公子，阮籍清談林下游。
人事差池不如古，祇將朱墨繼爲州。
次韵和王待制絕句·其二
作者：劉攽
朝代：宋

無年何日蘇凋瘵，死市空嗟費杖笞。
舊尹告新應有意，若爲閒暇得遊嬉。
次韵和王正仲熙寧郊祀二十韵
作者：劉攽
朝代：宋

駿命膺長發，鴻圖本慎徽。
八方星拱極，四海日升暉。
舊典增咸秩，彌文示表微。
聖時均玉燭，天統正璿璣。
南極迎陽復，陰泉候氣歸。
積高常眷顧，昭孝每毋違。
羽衛來雙闕，和鑾並六飛。
風霆齊命令，龍虎會旗旂。
帳殿層城暮，金波列宿稀。
嚴更虛夜鼜，雕輦下彤闈。
廣樂千人唱，升煙萬目睎。
衆神知受記，象物競來依。
陟降兼明察，圓方比範圍。
送音仍鬻鬻，畀福想霏霏。
霈澤蘇群動，春陽暢墐扉。
慶深周揭厲，感極至歔欷。
多士參鳴玉，微生厠皂衣。
肅雍瞻帝武，奉引近天威。
儒館鵷鸞舊，長謠錦繡輝。
因知子雲賦，何足頌巍巍。
次韵和王泰州
作者：劉攽
朝代：宋

粒食由來不願餘，雲飛自愧羽翰孤。
已同白首滯三署，却羨青郊授一夫。
出守故人猶虎竹，相忘吾道亦江湖。
秋來卧閣知何事，鈴索生塵獄有蕪。
次韵和王舍人燈夕見寄
作者：劉攽
朝代：宋

南陌東城樂賞同，翠華雕輦度香風。
春催火樹無窮外，天壓歌聲不盡中。
侍宴君歸青瑣閣，倦遊身作白髯翁。
憑將酒客鴟夷頌，並謝張松與孟公。
次韵和王舍人酬王工部早朝
作者：劉攽
朝代：宋

天門金碧照晨光，躍馬鳴珂曉正當。
人到蓬萊知不夜，地從閶闔敻無傍。
風移宮漏穿花遠，雲覆爐烟繞禁香。
望斷雙鳬候飛舄，空傳詩句首東皇。
次韵和登州張使君
作者：劉攽
朝代：宋

層城表海勢嵯峨，車騎雍容樂事多。
八月潮平占候火，三更日上看濤波。
閒留方士談迂怪，醉聽齊謳起艷歌。
莫以高材厭留滯，功名從古喻裘蓑。
次韵和石曼卿泰山
作者：劉攽
朝代：宋

步至東山表，纔知嶽鎮尊。
百川趨渤碣，一柱際乾坤。
託始無懷氏，談更洛誦孫。
後王崇檢玉，方士說天門。
巖石居凝命，群峰遠駿奔。
陰陽殊雨霽，朝夕異凉溫。
學者譏秦事，功臣誓漢恩。
氣連滄海碧，影變濁河渾。
候日來丁夜，捫星待合昏。
仙真疑史闕，宮殿謹司存。
落水雷穿谷，危松珀擁根。
更尋宣父志，雅意屬崦崑。
次韵和秘書省林舍人校書寓興五首·其一
作者：劉攽
朝代：宋

客塵作業通三世，儒墨分流至九家。
投閣何妨惟寂寞，起予仍自悅紛華。
夢緣酒食逢芻狗，兆應錢財屬火花。
安見高人捐外累，獨超無有躡雲霞。
次韵和秘書省林舍人校書寓興五首·其三
作者：劉攽
朝代：宋

勇夫常作三軍獲，辯士多從五鼎烹。
到了是非皆妄想，不緣僥倖亦無名。
小山叢桂容招隠，負郭良田任耦耕。
倚伏會應齊北叟，朱愚那復問南榮。
次韵和秘書省林舍人校書寓興五首·其二
作者：劉攽
朝代：宋

百緣不信皆前定，千古相矜盡小才。
夢月豫占沙麓襲，建章如待柏梁災。
朱英强欲希無妄，萇叔空勞射不來。
聞道蓬萊更清淺，便應滄海起塵埃。
次韵和秘書省林舍人校書寓興五首·其五
作者：劉攽
朝代：宋

縮手旁觀哂汗顔，未知才與不才間。
勞生精衛填東海，多事愚公移北山。
語道此身甘髮白，息機他日頼心閒。
良金百煉纔成器，躍冶無如鐵石頑。
次韵和秘書省林舍人校書寓興五首·其四
作者：劉攽
朝代：宋

事緣難易始相成，楹直寧當企棟橫。
坐論巖廊從自貴，退棲林壑未爲輕。
俗情熠燿陰中火，世路摴蒱馬外坑。
要使襟懷似雲月，太虛無處不偕行。
次韵和羅著作風琴詩送畢長官
作者：劉攽
朝代：宋

君不見長風翏翏起山林，大木怒呺喧萬竅。
是爲天籟來無方，中有知音全衆妙。
洛陽琴工誇死桐，齊魯諸儒頌清廟。
刻商變羽不得騁，擊手高張空改調。
豈如風琴得自然，但令雕虎長清嘯。
鏗鏘闡緩連晝夜，已斷復續誰能料。
不論九奏金石諧，那辨五絃宮徵少。
世間俚耳何足聽，幸有楊荂嗑然笑。
高堂置酒月如霜，金盤照筵紅蠟燒。
淵明子賤皆有琴，兩君叵惜清樽醮。
次韵和蘇子瞻贈王仲素寺丞
作者：劉攽
朝代：宋

龍虎不受羈，鸞鳳不啄泥。
仙人雲濤觀，俗子閭巷迷。
念昔喜讀書，五車號輕齎。
東瞻識津涯，西顧分町畦。
博物辨鼮鼠，誦賦嗤雌蜺。
軒冕不克求，舌在徒問妻。
世事莫相告，慕虛但攀稽。
頼有逍遥篇，爾來頗思齊。
道真本微眇，至言乃筌蹄。
壹氣中夜存，大方刓角圭。
勉從赤松子，定有青雲梯。
非若朝市門，强力相排擠。
晚友王子喬，如得照水犀。
因之喻蘇耽，衰暮毋噬臍。
緬思灊天柱，雲白風淒淒。
築居留四鄰，與子參杖藜。
次韵和裴庫部喜雪歌
作者：劉攽
朝代：宋

四時平分氣升降，當冬宜藏反宣暢。
玄冥羸孱失其職，驟弛威權避威仰。
由來萬事可盡料，一夕同雲迷下上。
始疑群靈久猜阻，勿爾覺悟歡相訪。
周宣商湯號明主，圭璧垂盡虛卣鬯。
豈如聖神備參兩，精意潛發天垂貺。
朔風蕭條嚴莫犯，四野皜白光彌望。
乾施無方意必均，陰殺夸多力尤壯。
松篁得意忍枯槁，鷹隼乘時戾寬曠。
層樓眺遠復褰簾，密室就煖仍施幛。
舞投牆隙到中堂，響拂紙疏喧北向。
樵林無聲自斤斧，野渡爭趨急船舫。
富觴屢舉極歡呼，貧屨踐行赧嘲讓。
誰令小邑盡華屋，不覺南山失青嶂。
月臨靜夜絕氛埃，濤起風江冞蕩漾。
豫期晴和當勸耕，徑入園林稍挾杖。
宿酲未解雞三號，照梁輝煥晨光亮。
裴侯清通思豪絕，郢曲不比巴人唱。
老均茵憑遊益歡，閒藉杯酒神俱王。
明年三農飽牟麥，病民自可逃無狀。
次韵和裴潤州見寄
作者：劉攽
朝代：宋

江城山翠若連環，城下波濤暗楚關。
去計祇應勞侍從，歸心願復賜清閒。
百年舊法軒丘外，千里傷懷嬴博間。
過事惱君堪白首，添歡惟有綵衣斑。
次韵和通判庫部會棋
作者：劉攽
朝代：宋

三百縱橫事不平，古今仙俗判昏明。
已居勝勢誰前敵，獨暗機先誤必爭。
寥落寒星天欲曉，稀疏過雁雨初晴。
南陽畫諾庭無訟，正頼君詩得此聲。
次韵和郭固太保留別長句
作者：劉攽
朝代：宋

關西兵馬盛車鄰，君向吳門望緹群。
聚米山川都掌內，折膠天氣及秋分。
大將軍令窮青海，三受降城起拂雲。
壯士不甘文學老，應須一劍取功勳。
次韵和陳五咏張侍郎小車·其一
作者：劉攽
朝代：宋

富貴於人疑疾顛，名儒華髮獨蕭然。
小車何必邱園事，不記千秋始姓田。
次韵和陳五咏張侍郎小車·其二
作者：劉攽
朝代：宋

履及階除杖及園，犢車閒暇過前村。
老農未喻疏公意，應怪虛高駟馬門。
次韵和陳學士八月十六日省宿
作者：劉攽
朝代：宋

疏簾珍簟倚通中，落燼飄香墮玉蟲。
信宿依然十分月，黄昏正爾一番風。
流螢暗逐星過水，驚鵲時翻葉墮空。
詩興不禁頭已白，醉鄉祇有面微紅。
次韵和韓持國雪二十韵
作者：劉攽
朝代：宋

層雲升蒼莽，密雪亂高低。
巧緻欺工倕，繁多感計倪。
因高宜嶽鎮，善下及塗泥。
海變方朝若，天通憶命黎。
懸檐垂齟齬，投隙置刀圭。
冥頊豪無頼，娥舒弱易迷。
清心還自照，正色故思齊。
報曙端成誤，驚春妄問奚。
林珍翔鷺鵠，玉氣墮虹蜺。
獵野甘燔兔，登川快臛蠵。
風回飄柳絮，日暝亂醯雞。
蟲篆初難辨，庖羔久未刲。
冥鴻愁徑度，饑雀愴單棲。
律驗知陽復，天旋測氣躋。
浮生共羈旅，外境本筌蹄。
置酒容高會，論文慰解携。
詩從載塗唱，賦爲騁妍題。
數聽波濤辨，滔滔百仞溪。
次韵和顧直講
作者：劉攽
朝代：宋

故人相語笑家丘，華髮盈簪此滯留。
無限風光輕過眼，邇來春色試回頭。
名園秀木藂幽境，紫府真仙熟舊遊。
自是山林懷勝賞，非關適野濟吾謀。
次韵和麻直講題楊直講所種三樗樹
作者：劉攽
朝代：宋

誰能知散木，封植亦無心。
歲月如視蔭，棲遲還息陰。
宦情移柳在，詩興愛棠深。
定有歸飛翼，懷音似泮林。
次韵和黄朝議·其一
作者：劉攽
朝代：宋

下武新周烈，謳歌屬禹謨。
恭聞始元詔，遠紹帝軒圖。
山海無加賦，戎胡遂息徒。
英風逾草偃，俯仰逮樵蘇。
次韵和黄朝議·其二
作者：劉攽
朝代：宋

已作華顛老，欣聞紫詔新。
經綸兼事事，哀痛及人人。
願輟須臾死，求觀富壽民。
短歌隨擊壤，感動不無神。
次韵子瞻贈喬道人
作者：劉攽
朝代：宋

昔有仙公項曼都，去家十年若斯須。
還歸壯語驚妻孥，月邊朝拜雖勞軀。
流霞一杯真味腴，世人但怪醫多盧。
不知列仙山澤臞，陰陽變化隨指呼。
日新無窮非故吾，喬公築居近濰都。
交遊洞賓儕爾朱，又言其師奇丈夫。
璞玉粹美名不沽，郎官仕晉更五胡。
我今老病須人扶，衰顔白鬢日已渝。
捐書絕學休守儒，去不爲少猶雙鳬，公能濟我良藥無。